sagorsarker/bangla-wikipedia huggingface dataset:
সায়মা আজহার

সায়মা আজহার ( ) হলেন একজন পাকিস্তানি চলচ্চিত্র অভিনেত্রী এবং মডেল। তিনি এআরওয়াই ডিজিটালের স্টান্ট গেম শো ম্যাডভেঞ্চার সিজন ২-এর প্রতিযোগী ছিলেন।
সায়মা ২০১১ সালে এক বন্ধুর মাধ্যমে মডেলিং শিল্পের সাথে তার পরিচয় হয়েছিল। তিনি ভিট মিস সুপার মডেল ২০১১-তে মিস ফটোজেনিক পুরস্কার জিতেছিলেন। তিনি ২০১৩ সালে "বর্ষসেরা প্রতিভা"-র জন্য লাক্স স্টাইল পুরস্কারে, ২০১৭ সালে পিআইএ ইউনিফর্ম এর মুখ পুরস্কারে ভূষিত হয়েছেন।
মডেলিং জীবনে প্রবেশের আগে সায়মা আজহার শারীরবিদ্যায় স্নাতকোত্তর ডিগ্রি অর্জন করেছিলেন। তিনি বলেন, "আমি কখনই ভাবিনি যে আমি একদিন মডেল হব বা এমনকি এটিকে একটি বিকল্প হিসাবেও বিবেচনা করব, কিন্তু লেডি লাক কেবল আমার দিকে তাকিয়ে হাসল।" আজহার এআরওয়াই ডিজিটালের রিয়েলিটি গেম শো অ্যাডভেঞ্চারসের দ্বিতীয় মরসুমে অংশ নিয়েছিলেন। তিনি অ্যাকশন থ্রিলার পাকিস্তানি চলচ্চিত্র "রাস্তা-"তে অভিনয়ের দিয়ে চলচ্চিত্রজগতে আত্মপ্রকাশ করেছিলেন।
বুশরা আনসারি

বুশরা আনসারি হলেন একজন পাকিস্তানি অভিনেত্রী, কৌতুক অভিনেত্রী, গায়িকা এবং নাট্যকার যিনি ১৯৫০ এর দশকে শিশু অভিনয়শিল্পী হিসাবে তার কর্মজীবন শুরু করেছিলেন। তিনি তার কর্মজীবনে অসংখ্য পুরস্কার জিতেছেন, যার মধ্যে রয়েছে ১৯৮৯ সালে পাকিস্তানের শিল্পকলায় অবদানের জন্য রাষ্ট্রপতির কাছ থেকে প্রাপ্ত প্রাইড অফ পারফরমেন্স পুরস্কার।
বুশরা আনসারির প্রথম অভিনয়টি ছিল ইকবাল আনসারি প্রযোজিত একটি নাটকে। এছাড়াও তিনি পিটিভির সর্বাধিক দেখা অনুষ্ঠানগুলোতে উপস্থিত হয়েচেন, যার মধ্যে রয়েছে অঙ্গন তেরহা, শো টাইম, শো শা, রং তরঙ্গ, ইমার্জেন্সি ওয়ার্ড এবং স্কেচ কমেডি টিভি ধারাবাহিক ফিফটি ফিফটি।
আঞ্জুমান শাহিন

আঞ্জুমান শাহিন (), হলেন একজন পাকিস্তানি চলচ্চিত্র অভিনেত্রী। তিনি ১৯৮০ এবং ১৯৯০ এর দশকের গোড়ার দিকের পাকিস্তানের অন্যতম সফল পাঞ্জাবি চলচ্চিত্র নায়িকাদের একজন। তিনি বাহাওয়ালপুরে জন্মগ্রহণ করেছিলেন। আঞ্জুমানের বাবা-মা পূর্ব আহমাদপুরের বাসিন্দা ছিলেন ও পরবর্তীতে মুলতানে বসতি স্থাপন করেছিলেন এবং অঞ্জুমান সেখানেই বড় হয়েছিল। পরে তিনি লাহোরে চলে যান।
তার কর্মজীবন প্রায় ২০ বছর বিস্তৃত ছিল এবং তিনি ৩০০ টিরও বেশি ছবিতে অভিনয় করেছিলেন। তার অভিনীত প্রথম উর্দু চলচ্চিত্র ছিল সুরথ (১৯৭৩), এতে তিনি ওয়াসিম আব্বাস, আফশান এবং তাজ নিয়াজির সাথে অভিনয় করেছিলেন। তার সর্বশেষ উপস্থিতি ছিল পিঙ্গান (২০০০)। সুরথ চলচ্চিত্রটি ব্যবসায়িকভাবে ব্যর্থ হয়েছিল। তার অভিনীত প্রথম দর্শকপ্রিয় চলচ্চিত্র ছিল ওয়াদে কি জাঞ্জির (১৯৭৯)।
অঞ্জুমান আয়কর কমিশনার মবিন মালিককে বিয়ে করেছেন এবং তাদের দুইটি ছেলে ও একটি মেয়ে রয়েছে। জিশান, আদনান এবং ইমান চলচ্চিত্র ত্যাগ করে তার পরিবারের সাথে বর্তমানে যুক্তরাজ্যে বসবাস করছেন। ২০১৩ সালে লাহোরে আত্মীয়দের সাথে দেখা করতে যাওয়ার সময় আঞ্জুমানের স্বামী মবিন মালিক কে ঈদের দিন হত্যা করা হয়েছিল।
আঞ্জুমান ২০১৯ সালের ১৭ জুন ওয়াসিম লাকি আলির সাথে দ্বিতীয় বিয়ে করেছেন। বিয়ের অনুষ্ঠানে কেবল ঘনিষ্ঠ পরিবার এবং বন্ধুরা উপস্থিত ছিলেন।
ফিজা আলি

ফিজা আলি হলেন একজন পাকিস্তানি মডেল, উপস্থাপিকা, অভিনেত্রী এবং নৃত্যশিল্পী। তিনি ১৯৯৯ সালে তার মডেলিং জীবন শুরু করেছিলেন। ২০০৩ সালে, তিনি ধারাবাহিক নাটক মেহেন্দি দিয়ে তার অভিনয় জীবন শুরু করেছিলেন। তিনি যেসকল উল্লেখযোগ্য প্রোগ্রামে উপস্থিত হয়েছেন তার মধ্যে রয়েছে লাভ লাইফ অউর লাহোর, চুনরি, ওহ সুবাহ কাব আয়েগি এবং মৌম। ২০১২ সালে, তিনি এ-প্লাসে "সুব কি ফিজা" শিরোনামে একটি প্রভাতি অনুষ্ঠানের আয়োজন শুরু করেছিলেন। ২০১৩ সালে সাহির লোধি তার স্থলাভিষিক্ত হন।
সোমি আলি

সোমি আলি ( ; জন্ম ২৫ মার্চ ১৯৭৬) হলেন পাকিস্তানি বংশোদ্ভূত একজন আমেরিকান অভিনেত্রী, লেখিকা, চলচ্চিত্র নির্মাতা, মডেল এবং কর্মী যিনি বলিউডের ছবিতে কাজ করেছেন। তিনি নো মোর টিয়ার্স নামে একটি অলাভজনক সংস্থা পরিচালনা করেন।
সোমি আলি পাকিস্তানের করাচিতে জন্মগ্রহণ করেছিলেন। তার মা তেহমিনা একজন ইরাকি এবং বাবা মদন হলেন পাকিস্তানি। ১২ বছর বয়স পর্যন্ত করাচির কনভেন্ট অফ জেসাস অ্যান্ড মেরিতে অধ্যয়ন করার পর তিনি, তার মা ও ভাই ফ্লোরিডায় চলে যান। বলিউড অভিনেতা সালমান খানের প্রতি আনুরাগী ও অনুপ্রাণিত হয়ে আলি তার মাকে ১৬ বছর বয়সে ভারতের বোম্বেতে যাওয়ার অনুমতি দিতে রাজি করান। বোম্বেতে গিয়ে তিনি মডেলিং প্রকল্পের সাথে জড়িত হয়েছিলেন এবং হিন্দি চলচ্চিত্রেও অভিনয় করেছিলেন। তিনি ১৯৯১ থেকে ১৯৯৮ সালের মধ্যে দশটি হিন্দি চলচ্চিত্রে অভিনয় করেছিলেন। মুম্বইয়ে থাকাকালীন তিনি আট বছর যাবত বলিউডের শীর্ষস্থানীয় অভিনেতা সালমান খানের সাথে সম্পর্কে ছিলেন। ১৯৯৯ সালের ডিসেম্বরে তার পড়াশোনা চালিয়ে যাওয়ার জন্য তিনি ফ্লোরিডায় ফিরে গিয়েছিলেন।
উমা আনন্দ

উমা আনন্দ (১৯২৩- ১৩ নভেম্বর ২০০৯) ছিলেন একজন ভারতীয় সাংবাদিক, অভিনেত্রী এবং ১৯০০ এর দশকের মাঝামাঝি সময়ের একজন সম্প্রচারক। তিনি ১৯৩৩ সালে পাকিস্তানের লাহোরে একটি বিশিষ্ট বাঙালি খ্রিস্টান পরিবারে জন্মগ্রহণ করেছিলেন। তাঁর বোনেদের একজন ইন্দু মিঠা, পাকিস্তান ভিত্তিক ভরতনাট্যমের প্রাজ্ঞ শিল্পী।
তিনি ছিলেন বিশিষ্ট বলিউড চলচ্চিত্র পরিচালক চেতন আনন্দের (১৯৪৩ সালে বিবাহিত) স্ত্রী এবং কেতন আনন্দ ও বিবেক আনন্দের মা। তিনি "নীচ নগরে" (১৯৪৬) অভিনেত্রী হিসাবে কাজ করেছিলেন। তিনি নিজের স্বামী চেতন আনন্দ এবং দেবর বিজয় আনন্দের ট্যাক্সি ড্রাইভা চলচ্চিত্রের গল্প লিখেছিলেন, এতে তাঁর মায়ের চাচাত ভাই কল্পনা কার্তিক এবং তার দেবর দেব আনন্দ অভিনয় করেছিলেন। স্বামীর কাছ থেকে বিচ্ছিন্ন হওয়ার পর তিনি ইব্রাহিম আলকাজির সঙ্গী হয়েছিলেন।
তিনি ২০০৯ সালের ১৩ নভেম্বরে মৃত্যুবরণ করেছেন।
ইয়াসমিন ইসমাইল

ইয়াসমিন ইসমাইল (২৮ মার্চ ১৯৫০, রাওয়ালপিন্ডি - ১৮ জানুয়ারি ২০০২, করাচি) ছিলেন একজন বিশিষ্ট পাকিস্তানি টেলিভিশন অভিনেত্রী এবং থিয়েটার পরিচালিকা।
ইয়াসমিন ইসমাইল ১৯৫০ সালের ২৮ শে মার্চ রাওয়ালপিন্ডিতে জন্মগ্রহণ করেছিলেন। তার বাবা একজন সেনা কর্নেল হওয়ায় প্রায়শই এক জায়গা থেকে অন্য জায়গায় বদলি হতেন, যার ফলে তাকেও একাধিক স্কুলে এবং কনভেন্টে পড়াশোনা করতে হয়েছিল। তিনি হোম ইকোনমিক্স কলেজ থেকে স্নাতক ডিগ্রি অর্জন করেছিলেন।
১৯৭১ সালে তার বাবার মৃত্যুর পরপরই তিনি করাচিতে চলে গিয়েছিলেন। তিনি ১৯৭৪ সালে বিয়ে করেছিলেন। ১৯৬০ এর দশকের শেষের দিকে পিটিভির সাথে তার সম্পর্ক শুরু হয়েছিল। ১৯৮০ সালে গ্রিপস থিয়েটারের করাচি শাখার প্রধান হওয়ার সাথে সাথে থিয়েটার তাকে প্রলুব্ধ করেছিল। তিনি প্রায় ২৪টি নাটক পরিচালনা করেছিলেন। তিনি ১৯৮০ সালে করাচির গ্রিপস থিয়েটারের পরিচালিকা নিযুক্ত হয়েছিলেন।
সাদিয়া ইমাম

সাদিয়া ইমাম হলেন একজন পাকিস্তানি টেলিভিশন উপস্থাপিকা, অভিনেত্রী এবং মডেল। তিনি পাকিস্তানের পাঞ্জাবের রাওয়ালপিন্ডিতে জন্মগ্রহণ করেছিলেন। তিনি বেশকিছু বিজ্ঞাপন, নাটক এবং সঙ্গীত ভিডিওতে উপস্থিত হয়েছেন। তিনি অভিনেত্রী এবং কৌতুকাভিনেত্রী আলিয়া ইমামের বোন।
সাদিয়া ইমাম জব জব দিল মিলে, কলোনী ৫২, দোরহি, তপিশ, আনোখা বাঁধন, অঙ্গন ভর চাঁদনি, কুঞ্জ ও আসমানের মতো বেশ কয়েকটি বিখ্যাত নাটক অভিনয় করেছেন। তিনি এই মুহূর্তে পাকিস্তানি মিডিয়ার অন্যতম জনপ্রিয় তারকা এবং বিখ্যাত ফ্যাশন হাউসগুলোর মডেল হিসাবেও অভিনয় করছেন। তিনি র‍্যাম্পের অন্যতম ড্যাশিং মডেল হিসাবে চিহ্নিত এবং এআরওয়াই ডিজিটালের জনপ্রিয় ধরাবাহিক একটি নাটক অতিথি চরিত্রে অভিনয় করেছেন।
শামিম হিলালি

শামিম হিলালি ( জন্ম ১৯৪৭) হলেন একজন পাকিস্তানি অভিনেত্রী যিনি চলচ্চিত্র এবং টেলিভিশন উভয় ক্ষেত্রে অভিনয় করেছেন। তিনি পিটিভির বিভিন্ন নাটকে অভিনয় করার জন্য সর্বাধিক বিখ্যাত। নব্বইয়ের দশকে"মাইঘ মালহারে" অভিনয়ের জন্য তিনি সুখ্যাতি পেয়েছিলেন। তিনি পাকিস্তানের একমাত্র ইংরেজি চলচ্চিত্র "বেয়ন্ড দ্য লাস্ট মাউন্টেন" (১৯৭৬)-তেও অভিনয় করেছেন।
শামিম হিলালি লাহোরের কনভেন্ট অফ জেসাস অ্যান্ড মেরি এবং কিন্নর্ড কলেজ ফর উইমেন থেকে আনুষ্ঠানিক শিক্ষা সম্পন্ন করেছিলেন। তিনি প্রাক্তন রাষ্ট্রদূত থেকে রাজনৈতিক ভাষ্যকার বনে যাওয়া জাফর হিলালিকে বিয়ে করেছেন। এই দম্পতির দুটি সন্তান রয়েছে এবং বর্তমানে তারা করাচিতে বাস করছেন।
শামিম হিলালির কর্মজীবন শুরু হয়েছিল "আলিফ নুন" নাটক থেকে।
সাবা হামিদ

সাবা হামিদ ( ) হলেন একজন পাকিস্তানি টেলিভিশন অভিনেত্রী।
সাবা হামিদ পাকিস্তানের লাহোরের লেখক ও কলামিস্ট হাইদ আখতারের কন্যা। তিনি লাহোর কলেজ ফর উইমেন ইউনিভার্সিটিতে পড়াশোনা করেছেন। তার আরও তিনটি বোন এবং একটি ভাই রয়েছে।
সাবা হামিদ ১৯৭৮ সালে টেলিভিশনে অভিনেত্রী হিসেবে তার তিন দশকের দীর্ঘ কর্মজীবন শুরু করেছিলেন এবং ১৯৮০-এর দশকের মাঝামাঝি থেকে ১৯৯০-এর দশকের মাঝামাঝি পর্যন্ত থিয়েটারেও কাজ করেছেন।
সাবা হামিদ সৈয়দ পারভেজ শফির সাথে বিবাহ বন্ধনে আবদ্ধ হয়েছিলেন। অভিনেত্রী ও গায়িকা মীশা শফী হল তার কন্যা। ফারিস শফি নামে তার একটি ছেলেও রয়েছে। পারভেজ শফির সাথে বিবাহবিচ্ছেদের পরে তিনি অভিনেতা ওয়াসিম আব্বাসকে বিয়ে করেছেন।
গওহর আফরোজ

গওহর আফরোজ হলেন একজন প্রাক্তন পাকিস্তানি চলচ্চিত্র অভিনেত্রী। তিনি পাকিস্তানি অভিনেত্রী আঞ্জুমান শাহিনের ছোট বোন। অভিনয়সূত্রে তিনি গোরি নামেই সর্বাধিক পরিচিত।
গৌহর আফরোজ ১৯৬৫ সালের ১৪ সেপ্টেম্বর পাকিস্তানের মুলতানে জন্মগ্রহণ করেছিলেন।
গোরি উর্দু ভাষার চলচ্চিত্র "জারা সি বাত" (১৯৮২) দিয়ে অভিনয়জগতে তার কর্মজীবন শুরু করেছিলেন। তিনি প্রায় ৫৫ টি চলচ্চিত্রে অভিনয় করেছিলেন। তার সর্বশেষ চলচ্চিত্র চোরান দা শাহেনশাহ (১৯৯৬)। তিনি তার বোন আঞ্জুমানের মতো চলচ্চিত্র শিল্পে সফল হতে পারেননি এবং ১৯৯৬ সালে চলচ্চিত্রশিল্প ছেড়ে দিয়েছেন।
গোরি প্রায় ৫৫টি চলচ্চিত্রে অভিনয় করেছিলেন। তার মধ্যে উল্লেখযোগ্য কয়েকটি হল:
সাবা ফয়সাল

সাবা ফয়সাল ( ) হলেন একজন পাকিস্তানি প্রবীণ অভিনেত্রী এবং প্রাক্তন সংবাদ উপস্থাপিকা। এক দশকেরও বেশি সময় ধরে কর্মজীবনে তিনি বেশ কয়েকটি প্রশংসিত টেলিভিশন ধারাবাহিক, থিয়েটার, নাটক এবং চলচ্চিত্রে অভিনয় করেছেন, যার বেশিরভাগই প্রধানত উর্দু ভাষায়।
সাবা ফয়সাল প্রথমে সংবাদপ্রচারক হিসেবে তার কর্মজীবন শুরু করেছিলেন এবং পরে পাকিস্তানি নাটকে কাজ শুরু করেছেন।
সাবা ফয়সাল করাচিতে জন্মগ্রহণ করেছিলেন। তিনি ফয়সাল সাইদকে বিয়ে করেছেন। এই দম্পতির তিনটি সন্তান রয়েছে।
শাগুফতা এজাজ

শাগুফতা এজাজ (জন্ম ১৯ মে ১৯ ১৯৭১) হলেন একজন পাকিস্তানি অভিনেত্রী যিনি উর্দু টেলিভিশন এবং চলচ্চিত্রশিল্পে কাজ করছেন। তিনি পাকিস্তানের পাঞ্জাবের জেলা গুজরাতের একটি ছোট্ট শহর কুনজাহে জন্মগ্রহণ করেছিলেন। ১৯৯০ এর দশকে তিনি পিটিভি হোমের একটি ধারাবাহিকে অভিনয় করেছিলেন। তিনি পাকিস্তানের সেরা অভিনেত্রীদের একজন বিবেচিত হন। তিনি কয়েকটি পাঞ্জাবি চলচ্চিত্রেও অভিনয় করেছেন। 
শাগুফতা এজাজ ১৯৮০-এর দশকের শেষের দিকে শোবিজ শিল্পে তার কর্মজীবন শুরু করছিলেন এবং ১৯৮৯ সালে জাংলুসে আত্মপ্রকাশ করেছিলেন। তিনি দীর্ঘদিন ধরে পিটিভির সাথে কাজ করছেন। বর্তমানে তাকে বিভিন্ন টিভি চ্যানেলের বিভিন্ন ধারাবাহিক নাটকেদেখা যাচ্ছে। মেরে কাতিল মেরে দিলদার ছবিতে অভিনয়ের জন্য হাম অ্যাওয়ার্ডসে তিনি 'সেরা পার্শ্ব অভিনেত্রী' পুরস্কার জিতেছিলেন।
নাজিবা ফয়েজ

নাজিবা ফয়েজ ( পশতু : نجیبه فېض), হলেন একজন আফগান টেলিভিশন উপস্থাপিকা, টেলিভিশন এবং চলচ্চিত্র অভিনেত্রী। তিনি পাকিস্তানের বেশিরভাগ চলচ্চিত্র এবং টেলিভিশনে বিভিন্ন উল্লেখযোগ্য চরিত্রে অভিনয় করার জন্য সমধিক পরিচিত। তিনি পুরস্কার বিজয়ী ধারাবাহিক "সাং-ই-মার মারে" গুলালাই চরিত্রে, "মোহাব্বত খাওয়াব সাফারে" রুখশান্দা চরিত্রে এবং "সংসারে" নীলম চরিত্রে অভিনয় করেছেন।
দীবা

দীবা ( ) হচ্ছেন একজন পাকিস্তানি চলচ্চিত্র অভিনেত্রী। তিনি ১৯৬০ এবং ১৯৭০ এর দশকে অন্যতম শীর্ষস্থানীয় চলচ্চিত্র অভিনেত্রী ছিলেন। তিনি উর্দু ও পাঞ্জাবি চলচ্চিত্রে রোমান্টিক এবং করুণ ভূমিকায় অভিনয়ের জন্য সুপরিচিত। তাঁর প্রকৃত নাম রাহিলা।
রাহিলা ১৯৪৭ সালের ১ আগস্ট ব্রিটিশ ভারতের বিহারের রাঁচিতে জন্মগ্রহণ করেছিলেন। ১৯৫০-এর দশকে তিনি নিজের বিবাহিত বোনের সাথে করাচি ক্যান্টনমেন্ট রেল স্টেশনের কাছে একটি বস্তি এলাকায় বসবাস করেছিলেন। তিনি ফয়সলা (১৯৫৯) চলচ্চিত্রে শিশু অভিনেত্রী হিসেবে নিজের কর্মজীবন শুরু করেছিলেন এবং তিনি তখনও ছোট মেয়ে হওয়ায় তাঁকে "চুটাঙ্কি" ডাকনাম দেওয়া হয়েছিল। তিনি ১৯৮০ এবং ১৯৯০ এর দশকের বেশিরভাগ সময় জুড়ে বেশ কয়েকটি ছবিতে মা কিংবা সহযোগী চরিত্রে অভিনয় করেছেন। 
২০০০ এর দশকের গোড়ার দিকে তিনি বেশ কয়েকটি টেলিভিশন নাটকে অভিনয় করেছিলেন।
খুরশিদ বানু

খুরশিদ বানু ( পাঞ্জাবি, ; ১৪ এপ্রিল ১৯১৪- ১৮ এপ্রিল ২০০১) ছিলেন একজন গায়িকা এবং অভিনেত্রী এবং ভারতীয় চলচ্চিত্রের পথিকৃৎ। ১৯৪৮ সালে পাকিস্তানে পাড়ি জমানোর আগে ১৯৩০ এবং ১৯৪০-এর দশকে তিনি চলচ্চিত্রজগতে পুরোদমে কাজ করেছিলেন। "লায়লা মজনু" (১৯৩১) চলচ্চিত্র দিয়ে আত্মপ্রকাশ করে তিনি ভারতের ত্রিশেরও বেশি ছবিতে অভিনয় করেছিলেন। তিনি অভিনেতা-গায়ক কুন্দন লাল সায়গলের সাথে তাঁর "তানসেন" (১৯৪৩) চলচ্চিত্রের জন্য সর্বাধিক পরিচিত, এতে তাঁর অনেক স্মরণীয় গান ছিল। তার প্রকৃত নাম ইরশাদ বেগম।
খুরশিদ বানু লাহোরের নিকটবর্তী কসুর জেলার একটি গ্রামে জন্মগ্রহণ করেছিলেন। ছোটবেলায় তিনি আল্লামা ইকবালের বাড়ির পাশের ভাট্টি গেট এলাকায় বসবাস করতেন।
খুরশিদ বানু তার ৮৭ তম জন্মদিনের চার দিন পরে ২০০১ সালের ১৮ এপ্রিলে পাকিস্তানের করাচিতে মৃত্যুবরণ করেছিলেন।
মাহনুর বালুচ

মাহনুর বালুচ (জন্ম: ১৫ ফেব্রুয়ারি ১৯৭০) হলেন আমেরিকায় জন্মগ্রহণকারী একজন কানাডীয় পাকিস্তানি অভিনেত্রী, চলচ্চিত্র পরিচালক এবং প্রাক্তন মডেল। ১৯৯৩ সালে পিটিভিতে প্রচারিত ধারাবাহিক নাটক"মারভির" মাধ্যমে তার টেলিভিশনজগতে অভিষেক ঘটে। তিনি তার ফিটনেস এবং পর্দায় তরুণী চেহারার জন্য প্রায়শই সমালোচকদের দ্বারা প্রশংসিত হন।
মাহনুর বালুচ সুপরিচিত ব্র্যান্ডের জন্য টিভি বিজ্ঞাপনে উপস্থিত হয়েছিলেন। ১৯৯৩ সালে তিনি সুলতানা সিদ্দিকী পরিচালিত টিভি ধারাবাহিক (পিটিভি ড্রামা) মারভিতে অভিনয়জীবন শুরু করেছিলেন। তার পরবর্তী ধারাবাহিক ছিল দুসরা আসমান। এই সিরিয়ালে তিনি আবিদ আলির মেয়ের চরিত্রে অভিনয় করেছিলেন।
২০০০ সালে, মাহনুর বালুচ নিজস্ব ধারাবাহিক নাটক পরিচালনা ও প্রযোজনা শুরু করেছিলেন। পরিচালক হিসাবে তাঁর প্রথম ধারাবাহিক ছিল "লামহে" । পরবর্তীতে তিনি আরও একটি টেলিভিশন ধারাবাহিক পরিচালনা করেছিলেন।
মাহনুর বালুচ ১৫ বছর বয়সে হামিদ সিদ্দিকির সাথে বিবাহ বন্ধনে আবদ্ধ হয়েছিলেন। লায়লা হামিদ নামে তার একটি মেয়ে আছে, যিনি ২০১৫ সালে বিয়ে করেছেন।
জেবা বখতিয়ার

জেবা বখতিয়ার ( ) হলেন একজন পাকিস্তানি চলচ্চিত্র ও টেলিভিশন অভিনেত্রী এবং টেলিভিশন পরিচালক। তিনি পাকিস্তান টেলিভিশন কর্পোরেশন (পিটিভি) নাটক "আনারকলি" (১৯৮৮) দিয়ে টেলিভিশনজগতে আত্মপ্রকাশ করেছিলেন। তিনি ১৯৯১ সালে "হেনা" চলচ্চিত্র দিয়ে বলিউডে আত্মপ্রকাশ করেছিলেন 
জেবা বখতিয়ার হলেন পাকিস্তানি আইনজীবী, রাজনীতিবিদ এবং স্বাধীনতা পূর্ব মুসলিম লীগ কর্মী ইয়াহিয়া বখতিয়ারের কন্যা, তিনি পাকিস্তানের অ্যাটর্নি জেনারেল হিসাবে দায়িত্ব পালন করেছিলেন এবং পাকিস্তানের বর্তমান সংবিধান গঠনেও মুখ্য ভূমিকা পালন করেছেন। তার বাবা কোয়েটার বাসিন্দা ছিলেন, এবং তার মা ইভা বখতিয়ার ছিলেন হাঙ্গেরীয় পিতামাতার ঔরসজাত একজন ইংরেজ নারী। তার বাবা-মা যথাক্রমে ২০০৩ এবং ২০১১ সালে মৃত্যুবরণ করেছেন।
জেবা বখতিয়ার ১৯৯৩ সালে সংগীতশিল্পী আদনান সামিকে বিয়ে করেছিলেন এবং ১৯৯৭ সালে তাদের বিবাহবিচ্ছেদ হয়েছিল। তাদের আজান নামে একটি ছেলে রয়েছে; তিনিও একজন সুরকার, প্রযোজক এবং চিত্রনাট্যকার।
আতিকা উড়দো

আতিকা ওদহো ( ; জন্ম ১২ ফেব্রুয়ারি ১৯৬৮) হলেন একজন পাকিস্তানি টেলিভিশন এবং চলচ্চিত্র অভিনেত্রী, টেলিভিশন উপস্থাপিকা এবং নিজস্ব প্রসাধনী ব্র্যান্ড ওদহো প্রসাধনীর প্রতিষ্ঠাতা। তিনি আনোয়ার মকসুদের টিভি ধারাবাহিকের মধ্য দিয়ে অভিনয়জগতে আত্মপ্রকাশ করেছিলেন। তিনি সিতারা অউর মেহরুনিসার জন্য বিখ্যাত, তারপরে দাস্ত, নিজাত, হরজায়ের মতো নাটকে এবং সম্প্রতি হামসফর-এ অভিনয় করেছেন। পরবর্তীতে তিনি জো ডর গেয়া ও মর গেয়া, মমি এবং মুঝে চাঁদ চাহিয়ে সহ বেশ কয়েকটি চলচ্চিত্রে অভিনয় করেছেন।
আতিকা ওদহো ১৯৬৮ সালে জেকোবাবাদ একটি সিন্ধি পরিবারে জন্মগ্রহণ করেছিলেন। তিনি ১৯৮৯ সালে মেক-আপ শিল্পী এবং হেয়ারস্টাইলিস্ট হিসেবে তার পেশাগত জীবন শুরু করেছিলেন। করাচিতে বিভিন্ন বিজ্ঞাপন সংস্থার মেক-আপ শিল্পী হিসেবে কাজ করার সময় টেলিভিশন ব্যক্তিত্ব আনোয়ার মকসুদ তাকে আবিষ্কার করেন। তিনি ১৯৯৩ সালে সিতারা অউর মেহরুনিসা নাটকে অভিনয় করেন। ১৯৯৫ সালে তিনি জো ডর গেয়া ও মর গেয়া চলচ্চিত্রে আত্মপ্রকাশ করেন। তার সর্বশেষ ভূমিকা টি পেয়ার কে সাদকি তে মনসুরার চরিত্রে।
সায়মা নুর

সায়মা নুর (জন্ম ৫ মে, ১৯৬৭) হলেন একজন পাকিস্তানি অভিনেত্রী যিনি পাকিস্তানি চলচ্চিত্র এবং টেলিভিশন নাটকে কাজ করেন। চুড়িয়াঁ (১৯৯৯) ছায়াছবিতে অভিনয় করার পরে তিনি খ্যাতি অর্জন করেছিলেন, যেটি সর্বকালের অন্যতম সর্বোচ্চ আয়কারী পাকিস্তান চলচ্চিত্র হিসাবে বিবেচিত হয়। তাঁর অন্যান্য উল্লেখযোগ্য চলচ্চিত্রের মধ্যে রয়েছে "বুদ্ধ গুজ্জর" (২০০২), "মাজাজান" (২০০৬) এবং "ভাই লোগ" (২০১১), এগুলি সবই বাণিজ্যিকভাবে সাফল্য ছিল। তিনি ১৯৯০ এবং ২০০০ এর দশকের গোড়ার দিকে দেশের শীর্ষস্থানীয় চলচ্চিত্র অভিনেত্রীদের একজন ছিলেন। অতিপ্রাকৃত বিষয়ক চলচ্চিত্র "নাগ অর নাগিন" (২০০৫)-তেও তিনি অভিনয় করেছিলেন। তিনি পাকিস্তানি টেলিভিশন শিল্পেও ক্যারিয়ার প্রতিষ্ঠা করেছেন।
২০০৫ সালে তিনি পরিচালক সৈয়দ নূরকে বিয়ে করেছিলেন যার সাথে তিনি বেশ কয়েকটি ছবিতে কাজ করেছেন।
সায়মা নুর ১৯৬৭ সালের ৫মে তারিখে পশ্চিম পাকিস্তানের মুলতানে জন্মগ্রহণ করেছিলেন। তিনি একটি পাঠান পরিবারে অন্তর্ভুক্ত।
নির্মা

নির্মা হলেন একজন প্রাক্তন পাকিস্তানি ললিউড চলচ্চিত্র অভিনেত্রী এবং মডেল। তিনি প্রথমে মডেলিংয়ে ক্যারিয়ার শুরু করেছিলেন এবং তারপরে টেলিভিশন নাটক কাজ শুরু করেন। তার প্রকৃত নাম আয়েশা জাহাঙ্গীর।
নির্মা কুয়েতে জন্মগ্রহণ করেছিলেন এবং সেখান থেকেই প্রাথমিক পড়াশোনা শেষ করেছিলেন। পিতার মৃত্যুর পরে তিনি তার পরিবারসহ লাহোরে চলে আসেন। চলচ্চিত্র নির্মাতা এজাজ দুরানী তাকে চলচ্চিত্র জগতের জন্য নির্মা নামটি দিয়েছেন।
নীলি

নীলি ( জন্ম- নীলুফার, মুলতান, পাঞ্জাব) হলেন একজন প্রাক্তন পাকিস্তানি চলচ্চিত্র অভিনেত্রী যিনি উর্দু এবং পাঞ্জাবি উভয় ভাষার চলচ্চিত্রে অভিনয় করেছিলেন।
তাঁদের পারিবারিক বন্ধু পরিচালক/প্রযোজক ইউনুস মালিক তাকে আখরি জঙ্গ নামে একটি পাঞ্জাবি ছবির একটি চরিত্রে অভিনয় করার প্রস্তাব দিয়েছিলেন।
অভিনেত্রী সঙ্গীতা তাঁকে উর্দু চলচ্চিত্র কসম মুন্নে কী-তে একটি চরিত্রে অভিনয়ের জন্য চুক্তি করিয়েছিলেন। সেই চলচ্চিত্রের পর সাজ্জাদ গুল তাঁর চোরোঁ কি বারাত এবং হাসিনা ৪২০ চলচ্চিত্রের জন্য তাঁকে চুক্তিবদ্ধ করেছিলেন। তিনি ১৯৮৮ সালে মাদাম বাভারি তে অভিনয় করেছিলেন এবং কালাই চোর চলচ্চিত্রে দ্বৈত চরিত্রে অভিনয় করেছিলেন।
পরবর্তীতে তিনি জাভেদ শেখের সাথে জুটি বেঁধেছিলেন এবং তাঁরা একসাথে শের আলী (১৯৯২), খুদা গাওয়াহ (১৯৯৩), মুশকিল (১৯৯৫), জীব (১৯৯৫), এবং চিফ সাব (১৯৯৬) চলচ্চিত্রে অভিনয় করেছিলেন।
২০০০ এর দশকের শুরুতে পাকিস্তানি চলচ্চিত্র শিল্পের পতনের পরে নীলি ধীরে ধীরে এই শিল্প ছেড়ে চলে গিয়েছিলেন।
মুসাররাত নাজির

মুসাররাত নাজির খাজা ( ; জন্ম: ১৩ ই অক্টোবর ১৯৪০) হলেন একজন পাকিস্তানি-কানাডীয় গায়িকা এবং চলচ্চিত্র অভিনেত্রী, যিনি অনেক উর্দু ও পাঞ্জাবি ভাষার চলচ্চিত্রে অভিনয় করেছিলেন। তিনি বহু বছর বিরতির পরে একক গান গেয়েছেন যার বেশিরভাগই হল বিবাহ এবং লোকসঙ্গীত নিয়ে।
তার বাবা-মা ছিলেন মধ্যবিত্ত এবং লাহোরের কাশ্মীরি বংশোদ্ভূত পাঞ্জাবি। তার বাবা খাজা নাজির আহমেদ লাহোর মিউনিসিপ্যাল কর্পোরেশনে নিবন্ধিত ঠিকাদার হিসেবে কাজ করতেন। তার জীবনের প্রথম দিকে, তার বাবা-মা চেয়েছিলেন যে তিনি একজন ডাক্তার হোন, এবং তাকে তাদের সামর্থ্যঅনুযায়ী সর্বোত্তম সম্ভাব্য শিক্ষা প্রদান করেছিলেন। মুসাররাত ম্যাট্রিকুলেশন পরীক্ষায় (দশম শ্রেণী) উত্তীর্ণ হয়ে পরবর্তীতে লাহোরের কিন্নৈর্ড কলেজ থেকে ইন্টারমিডিয়েট পরীক্ষায় (দ্বাদশ শ্রেণী) উত্তীর্ণ হয়েছিলেন।
তিনি ১৯৪০ সালের ১৩ অক্টোবর জন্মগ্রহণ করেছিলেন। তিনি চিকিৎসক আরশাদ মজিদের সাথে বিবাহ বন্ধনে আবদ্ধ হয়েছেন এবং ১৯৬৫ সাল থেকে কানাডায় বসবাস করছেন।
হুমা নওয়াব

হুমা নওয়াব হলেন একজন পাকিস্তানি অভিনেত্রী। তিনি "আহট" ও "সিলসিলার" মুখ্য চরিত্রে অভিনয় করেছেন। 
নবাব পাকিস্তানের ইসলামাবাদে একটি মুসলিম পরিবারে জন্মগ্রহণ করেছিলেন। চাঁদ গ্রহণ ছিল তাঁর সবচেয়ে সফল নাটক এবং আয়াজ নায়েকের সাথে তাঁর জুটি বেশ জনপ্রিয় ছিল। তিনি তাঁর কর্কশ কণ্ঠস্বরের জন্য বিখ্যাত, নাটকীয় রচনায় তিনি যে শক্তিশালী চরিত্রে অভিনয় করেছিলেন তার জন্য তা বেশ উপযুক্ত। নিজাত এবং ধূপ মে সাওয়ান হলো আরও দুটি বিখ্যাত শো যেখানে তিনি অভিনয় করেছিলেন। তিনি ৮০-এর দশকের মাঝামাঝি সময়ে সিলসিলায় তাঁর কর্মজীবন শুরু করেছিলেন এবং ১৯৯৯ সাল পর্যন্ত কাজ চালিয়ে যান, তারপর তিনি আমেরিকায় চলে যান। হুমা ২০১২ সালে সংক্ষিপ্তসময়ের জন্য পাকিস্তানে ফিরে আসেন, তারপর আবার ২০১৪ সালে, এবং স্থায়ীভাবে ২০১৫ সালে। তারপর থেকে তাঁর কিছু বিখ্যাত প্রকল্প হচ্ছে ইয়াকিঁ কা সফর, দীদান, সুর্খ চাঁদনি এবং ম্যায় না জানু।
সানা ফখর

সানা ফখর (নেওয়াজ, জন্ম ১৬ জুন ১৯৭৯) হলেন একজন পাকিস্তানি চলচ্চিত্র অভিনেত্রী এবং মডেল । চলচ্চিত্রজগতে তিনি সানা নামেই অধিক পরিচিত।
পরিচালক সিড নূর ১৯৯৭ সালে তার সঙ্গম ছবিতে সানাকে ললিউড চলচ্চিত্র শিল্পের সাথে পরিচয় করিয়ে দিয়েছিলেন।
ইয়ে দিল আপন কা হুয়া (২০০২ ) চলচ্চিত্রে সিতারা চরিত্রে অভিনয়ের জন্য সানা ২০০২ সালে 'সেরা অভিনেত্রী' বিভাগে নিগার পুরস্কার অর্জন করেছেন।
বেগম খুরশিদ মির্জা

বেগম খুরশিদ মির্জা (১৯১৮- ১৯৮৯; উর্দু : بیگم خورشید মির্জা) ছিলেন পাকিস্তানের একজন টেলিভিশন অভিনেত্রী। পাকিস্তানে অভিনয়ের আগে ভারতের প্রাক-বিভাজন সময়কালে তিনি ভারতে চলচ্চিত্র অভিনেত্রী হিসেবে কাজ করেছিলেন। ভারতের চলচ্চিত্রজগতে তিনি রেণুকা দেবী নামে পরিচিত ছিলেন। তিনি অল পাকিস্তান উইমেন অ্যাসোসিয়েশনের হয়ে স্বেচ্ছাসেবিকা হিসেবেও কাজ করেছিলেন।
বেগম খুরশিদ মির্জা খুরশিদ জাহান হিসাবে শিক্ষাবিদ শেখ আবদুল্লাহএবং আলিগড় মহিলা কলেজের প্রতিষ্ঠাতা ওয়াহিদ জাহান বেগম সম্পতির ঘরে জন্মগ্রহণ করেছিলেন। এই কলেজেই তিনি পড়াশুনা করেছিলেন। তার বাবা ছিলেন একজন অনুশীলনকারী আইনজীবী এবং সমাজসেবী, যিনি মুসলিম নারীদের শিক্ষা ও জ্ঞানার্জনের জন্য আগ্রহী ছিলেন। তিনি একজন মুক্তমনা ও উদার প্রকৃতিরও ছিলেন।
বেগম খুরশিদ মির্জা খুরশিদ আলীগড়ের বড় হয়েছিলেন এবং ১৯৩৪ সালে পুলিশ অফিসার আকবর মির্জার সাথে তার বিয়ে হয়েছিল। সালমান শহীদ নামে তাঁর একটি পুত্র রয়েছে, তিনিও সুপরিচিত এবং প্রশংসিত একজন পাকিস্তানি নাটক ও চলচ্চিত্র অভিনেতা।
১৯৮৯ সালে বেগম খুরশিদ মির্জা পাকিস্তানের লাহোরে মৃত্যুবরণ করেছেন।
১৯৮৪ সালে তিনি পাকিস্তানের রাষ্ট্রপতি কাছ থেকে প্রাইড অফ পারফরম্যান্স পুরস্কার গ্রহণ করেছিলেন।
জানা মালিক

জানা মালিক ( ; জন্ম ২৬ এপ্রিল ১৯৭৪) হলেন একজন পাকিস্তানি অভিনেত্রী যিনি সাধারণত টেলিভিশন ধারাবাহিকে অভিনয় করেন। তিনি জানান বা জনা নামেও পরিচিত। জিও কাহানিতে প্রচারিত অতিপ্রাকৃত গল্পের ধারাবাহিক "নাগিন" নাটকে তিনি পাশি সাপুড়ের সহায়ক চরিত্রে অভিনয় করার জন্য সবচেয়ে বেশি পরিচিতি পেয়েছেন। তাকে "মার জৈন ভি তো কেয়া", "পার্লার ওয়ালি লারকি" এবং "এক তামান্না লাহাসিল সি"-এর মতো জনপ্রিয় টেলিভিশন ধারাবাহিকেও দেখা গিয়েছে। তিনি"আইতেরাফ" ধারাবাহিকে প্রধান চরিত্রে অভিনয়ের জন্য সুপরিচিত। এছাড়াও ১৯৯৮ সালে মুহাফিজ, জোরের মতো কিছু চলচ্চিত্রেও তাকে দেখা গেছে।
জানা মালিক ১৯৭৪ সালের ২৬ শে এপ্রিল লাহোরে জন্মগ্রহণ করেছিলেন।
২০১৬ সালের ২ সেপ্টেম্বর তিনি নুমান জাভেদের সাথে বিবাহ বন্ধনে আবদ্ধ হয়েছিলেন এবং ২০১৭ সালের মার্চ মাসে তাদের বিবাহ বিচ্ছেদ হয়েছে।
স্বরন লতা

স্বর্ণ লতা ( , , ২০ ডিসেম্বর ১৯২৪- ৮ ফেব্রুয়ারি ২০০৮) ছিলেন একজন পাকিস্তানি চলচ্চিত্র অভিনেত্রী। তিনি ব্রিটিশ ভারতে চলচ্চিত্র জগতে তার কর্মজীবন শুরু করেছিলেন এবং পরে পাকিস্তানে চলে গিয়েছিলেন। তিনি তার আবেগপ্রবণ, মর্মান্তিক ভূমিকা, চলচ্চিত্রের পর্দায় তার উপস্থিতি এবং তার চলমান সংলাপ বিতরণে তার দক্ষতা প্রমাণ করেছিলেন। তিনি বলিউড এবং পাকিস্তানি চলচ্চিত্রে কাজ করেছিলেন।
স্বর্ণ লতা ১৯২৪ সালের ২০ ডিসেম্বর ব্রিটিশ ভারতের (বর্তমানে পাকিস্তানের অংশ) রাওয়ালপিন্ডিতে একটি সিয়াল খত্রি শিখ পরিবারে জন্মগ্রহণ করেছিলেন। তিনি দিল্লি থেকে তার সিনিয়র কেমব্রিজ ডিপ্লোমা করেছিলেন এবং তারপরে লখনউর একাডেমি অফ মিউজিক অ্যান্ড আর্টসে যোগ দিয়েছিলেন। ১৯৪০-এর দশকের শুরুতে তার পরিবার বোম্বেতে স্থানান্তরিত হয়েছিল। তিনি ১৯৪২ থেকে ১৯৪৮ সাল পর্যন্ত ব্রিটিশ ভারতে মোট ২২টি চলচ্চিত্রে অভিনয় করেছিলেন।
সাবিহা খানম

সাবিহা খানম ( ; জন্ম মুখতার বেগম ; ১৬ অক্টোবর ১৯৩৫- ১৩ জুন ২০২০) ছিলেন একজন পাকিস্তানি চলচ্চিত্র অভিনেত্রী। তাকে "পাকিস্তানি চলচ্চিত্রের প্রথম নারী" হিসাবেও অভিহিত করা হয় এবং ১৯৫০ ও ১৯৬০-এর দশকে পাকিস্তানি চলচ্চিত্রে তার ভূমিকার জন্য প্রায়শই স্বীকৃতি পেয়েছিলেন। তিনি প্রাইড অফ পারফরম্যান্স এবং নিগার পুরস্কার পেয়েছিলেন। তিনি "বেলি" (১৯৫০) চলচ্চিত্রের মাধ্যমে ললিউড চলচ্চিত্রে আত্মপ্রকাশ করেছিলেন এবং টেলিভিশন নাটকেও অভিনয় করেছিলেন।
তার কয়েকটি উল্লেখযোগ্য চলচ্চিত্রের মধ্যে রয়েছে দো আনসু (১৯৫০), "সাসি" (১৯৫৪), "গুমনাম" (১৯৫৪), "দুল্লা ভাট্টি" (১৯৫6), "সরফারোশ" (১৯৫৬), "মুখরা" (১৯৫৮) এবং "দেবর ভাবি" (১৯৬৭)।
তিনি কর্মজীবনের বেশিরভাগ সময়েই নিজের বিপরীতে নায়ক চরিত্রে সন্তোষ কুমারের ছবিতে অভিনয় করেছিলেন। সাবিহা এবং সন্তোষ কখনও কখনও তাঁদের ছায়াছবির পর্দার রসায়নের জন্য পরিচিত। এটি তাঁরা ১৯৫০ এবং ৬০ এর দশকের চলচ্চিত্রের পরে তৈরি করেছিলেন এবং ভাগ করে নিয়েছিলেন। বিশেষ করে কাতিল (১৯৫৫) ছবিতে কাজ করার পরে এটি বেশি করে দেখা গিয়েছিল।
তিনি নিজের মেয়ের সাথে ভার্জিনিয়ার লিসবার্গে বসবাস করতেন এবং ১৩ই জুন, ২০২০ তারিখে ৮৪ বছর বয়সে সেখানেই মৃত্যুবরণ করেছেন।
সনিয়া খান

সোনিয়া খান হলেন একজন পাকিস্তানি চলচ্চিত্র ও টেলিভিশন অভিনেত্রী। তিনি উর্দু, পাঞ্জাবি, সিন্ধি এবং পশতু ছায়াছবিতে কাজ করেছেন। 
সোনিয়া খান জাতিগতভাবে একজন পশতুন বংশোদ্ভূত। তিনি ২২ বছর বয়সে তারিক মীরকে বিয়ে করেছিলেন। একটি নাটকের শুটিং চলাকালীন তারিক মীর ও সোনিয়া প্রথম দেখা হয়েছিল। তাদের মতে, প্রথম সাক্ষাতে বিস্তারিত কথোপকথন হয়েছিল, কিন্তু পরে তারা বিয়ে করবে এমন ধারণা কারও ছিল না। সোনিয়া তার বিয়ের দুই মাস আগে চিত্রজগত ত্যাগ করেন, কিন্তু কারণটি অবশ্য তারিক মীর ছিলেন না। আরও কিছু কারণ ছিল। সামাজিক মূল্যবোধ ভেঙে পড়ছিল। কখনও কখনও, এলাকার পুলিশ সুপার তার বাড়িতে যেতেন। কখনও কখনও, কিছু কারখানার মালিক তার বাসভবনে বেড়াতে যেতেন।
সায়রা খান

সায়রা খান হলেন একজন পাকিস্তানি প্রাক্তন চলচ্চিত্র ও টেলিভিশন অভিনেত্রী। তিনি ঘুঙ্গট এবং "ড্রিম গার্ল" ছায়াছবিতে অভিনয়ের জন্য সুপরিচিত। তিনি তার ধর্মীয় বিশ্বাসের কারণে চিত্রজগত ছেড়েছিলেন।
সায়রা খান মুলতানের বাসিন্দা। ম্যাট্রিকের ফলাফলের কারণে তিনি বাড়ি ছেড়ে চলে গিয়েছিলেন। তিনি আশঙ্কা করেছিলেন যে তাঁর খারাপ পরীক্ষার ফলাফলের কারণে তাঁর বাবা তাঁর সঙ্গে কঠোর আচরণ করবেন। লাহোরে গিয়ে তিনি একজন স্টুডিওর মালিকের সাথে সাক্ষাত করেছিলেন যিনি সায়রার একটি ফটো-শ্যুটের ব্যবস্থা করেছিলেন এবং তাঁর বৃত্তান্ত একজন চলচ্চিত্র পরিচালকের কাছে পৌঁছে দিয়েছিলেন। তাঁর বৃত্তান্ত পরিচালককে মুগ্ধ করেছিল এবং তিনি নিজের একটি নতুন প্রকল্পের জন্য তাঁকে চুক্তিবদ্ধ করেছিলেন।
সায়রা মিডিয়া, চলচ্চিত্র এবং টেলিভিশন উভয় ক্ষেত্রেই কাজ করেছিলেন। তিনি বেশ কয়েকটি সঙ্গীত ভিডিওতেও অভিনয় করেছিলেন। তাঁর সফল চলচ্চিত্রের মধ্যে রয়েছে ঘুঙ্গট (১৯৯৬) এবং ড্রিম গার্ল (১৯৯৭)। তার সফল টেলিভিশন ধারাবাহিক হল প্রাণদা (১৯৯৮) এবং বেটি (২০০৫)।
সায়রা শিল্পকে মিথ্যা এবং ছলনায় পূর্ণ বলে অভিহিত করে চিত্রজগত ত্যাগ করেছিলেন। তিনি এখন তাঁর স্বামী ও সন্তানদের সাথে লাহোরের জোহর টাউনে বসবাস করছেন এবং ইসলামের প্রচার কার্যক্রমে অংশ নিচ্ছেন।
নাদিয়া খান

নাদিয়া খান (জন্ম: ২২ মে ১৯৬১) হলেন একজন পাকিস্তানি টেলিভিশন অভিনেত্রী, উপস্থাপিকা এবং প্রযোজক। তিনি সকালবেলার টিভি অনুষ্ঠান "নাদিয়া খান শো" উপস্থাপনা এবং তার ইউটিউব চ্যানেল "আউটস্টাইলের" জন্য সর্বাধিক পরিচিত। তিনি পিটিভি ধারাবাহিক "বন্ধনে" তার ভূমিকার জন্যও সুপরিচিত। তিনি‘‘ আইসি হ্যায় তানহাইতে ’ কিনজা চরিত্রের জন্য সমালোচকদের প্রশংসা পেয়েছিলেন। ২০১৯ সালে তিনি ‘ কাম জারফ ’ছবিতে আইমা এবং ‘ডলি ডার্লিং’-এ ডলি চরিত্রে অভিনয় করেছিলেন।
নাদিয়া খান বেলুচিস্তানের কোয়েটায় একটি জাতিগত পাঠান পরিবারে জন্মগ্রহণ করেছিলেন। তিনি ছোট থাকাকালে পাঞ্জাবের রাওয়ালপিন্ডিতে চলে গিয়েছিলেন এবং রাওয়ালপিন্ডিতেই তার কর্মজীবন শুরু করেছিলেন।
তিরুমুড়িবক্কম

তিরুমুড়িবক্কম দক্ষিণ ভারতের তামিলনাড়ু রাজ্যের কাঞ্চীপুরম জেলার শ্রীপেরুম্বুদুর তালুকের একটি অঞ্চল৷ এটি চেন্নাই মহানগরের দক্ষিণ-পশ্চিম দিকে অবস্থিত একটি লোকালয়৷
এখানে রয়েছে ৩৫০ এমএসএমই বিশিষ্ট অর্থনৈতিক এস্টেট, অটোমোবাইল কোম্পানির উৎপাদন একক এবং শ্রীপেরুম্বুদুর-ওরগড়ম অর্থনীতি কোরিডর৷ উৎপাদন বৃদ্ধির দ্বারা শ্রমিক ও নিয়োগকারী উভয় পক্ষের উদ্যোগের ফলে অর্থনৈতিক উন্নতিসাধন হয়েছে৷ তিরুমুড়িবক্কম ইণ্ডাস্ট্রিয়াল এস্টেটের সবুজায়ন দৃষ্টিনন্দন ও পরিমাণে লক্ষ্যমাত্রার নিকটে৷
স্থানীয় এবং বাইরে থেকে আসা শ্রমিক ও তাদের পরিবারের স্বাস্থ্য সংক্রান্ত সমস্যা কমাতে তামিলনাড়ু সরকার ২০১৯ খ্রিস্টাব্দের ২ জুলাই স্টেট ইএসআই ডিসপেনসারি প্রতিষ্ঠা করে৷
১০৮ দিব্যস্থলমের অন্যতম তিরুনীরমালাইয়ের পেরুমাল মন্দির এখান থেকে ৬ কিলোমিটার দূরে অবস্থিত৷ কুন্দ্রতুর এখান থেকে তিন কিলোমিটার দূরে অবস্থিত৷
২০১১ খ্রিস্টাব্দে ভারতের জনগণনা অনুযায়ী তিরুমুড়িবক্কমের জনসংখ্যা ৪,০৮৩ জন, যেখানে ২,১৯১ জন পুরুষ ও ১,৮৯২ জন নারী অর্থাৎ প্রতি হাজার পুরুষে নারী ৮৬৪ জন৷ ছয় বছর অনূর্ধ্ব শিশু সংখ্যা ৪৬২, যা মোট জনসংখ্যার ১১.৩২ শতাংশ৷ তিরুমুড়িবক্কমের সাক্ষরতার হার ৭৮.২১ শতাংশ যেখানে পুরুষ সাক্ষরতা হার ৮৫.২৩ শতাংশ ও নারী সাক্ষরতা হার ৬৯.৮৪ শতাংশ৷
মেরিনা খান

মেরিনা খান (জন্ম: ২৬ ডিসেম্বর ১৯৬২) হলেন একজন পাকিস্তানি টেলিভিশন এবং চলচ্চিত্র অভিনেত্রী, পরিচালক ও প্রযোজক। তিনি ৮০এর দশকের অন্যতম জনপ্রিয় অভিনেত্রী ছিলেন। তার টেলিভিশন অনুষ্ঠানের মধ্যে রয়েছে তনহাইয়াঁ (১৯৮৬), ধূপ কিনারে (১৯৮৭), নিজাত (১৯৯৩) এবং তনহা (১৯৯৭)। তিনি ২০০০ এর দশকের মাঝামাঝি সময়ে শিল্পজগত ত্যাগ করেছিলেন। তবে তিনি পুনরায় তনহাইয়াঁ নায়ে সিলসিলেতে (২০১২) অভিনয়ের মধ্য দিয়ে চিত্রজগতে প্রত্যাবর্তন করেছেন যা ১৯৮৬ সালের তার প্রথম ধারাবাহিক "তানহাইয়াঁ"র সিক্যুয়েল ছিল। তিনি ২০১৬ সালে "লালা বেগম" চলচ্চিত্রে নামভূমিকায় অভিনয় করে চলচ্চিত্রে আত্মপ্রকাশ করেছেন।
মেরিনা খান পাকিস্তানের খাইবার পাখতুনখোয়াপ্রদেশের পেশাওয়ারে জন্মগ্রহণ করেছিলেন। তাঁর বাবা রেহমত খান ট্যাঙ্ক জেলার ডেরা ইসমাইল খানের একটি পশতু পরিবার থেকে এসেছিলেন। তাঁর মা আন্না রেহমত ইংরেজ বংশোদ্ভূত ছিলেন কিন্তু পেশোয়ারে বসতি স্থাপন করেছিলেন। তিনি ট্যাঙ্ক নবাব কুতুবদিন খানের নবাবের নাতনি। তাঁর বাবা পাকিস্তান বিমান বাহিনীর হয়ে কাজ করতেন।
বদর খলিল

বদর খলিল ( ; জন্ম ১৫ অক্টোবর ১৯৪৪) হলেন একজন পাকিস্তানি প্রাক্তন টেলিভিশন অভিনেত্রী। তিনি টিভি নাটক "বি জামালো"তে বি জামালো চরিত্রে অভিনয় করে জনপ্রিয়তা অর্জন করেছিলেন। পরবর্তীতে তিনি ১৯৬৮ সাল থেকে এখন পর্যন্ত পিটিভিতে জনপ্রিয় বেশকিছু টিভি ধারাবাহিক কাজ করেছেন। বর্তমানে তিনি হাম টিভিতে সমালোচকদের দ্বারা প্রশংসিত কমেডি নাটক "মিথু অউর আপা" নামে একটি টিভি অনুষ্ঠান উপস্থাপনা করছেন।
বদর খলিল ব্রিটিশ ভারতের দিল্লিতে জন্মগ্রহণ করেছিলেন। ১৯৪৭ সালে ভারত বিভাজনের সময় তার পরিবার লাহোরে চলে যায়, কিন্তু তিনি এখন পাকিস্তানের করাচিতে বসবাস করছেন। পাকিস্তান টেলিভিশন কর্পোরেশনে (লাহোর কেন্দ্র) অল্প সময়ের জন্য কাজ করার পর তিনি তার স্বামী শাহজাদ খলিলের সাথে করাচিতে চলে যান। তার স্বামী একজন প্রশংসিত পাকিস্তানি টিভি পরিচালক ছিলেন। এই দম্পতির দুটি সন্তান রয়েছে। বদর খলিল খুব কঠিন সময়ের মুখোমুখি হয়েছিলেন যখন তার স্বামী ১৯৮৯ সালে ৪৫ বছর বয়সে হৃদরোগে আক্রান্ত হয়ে মারা গিয়েছিলেন।
কবিতা (পাকিস্তানি অভিনেত্রী)

নাসরিন রিজভি হলেন একজন পাকিস্তানি চলচ্চিত্র অভিনেত্রী যিনি "তেরে মেরে সপ্নে" (১৯৭৫), "সোসাইটি গার্ল", "মোহব্বত অউর মেহঙ্গাই" (১৯৭৬), "কভি কভি" (১৯৭৮), "মুঠি ভর চাওয়াল" (১৯৭৮), "মিয়া বিবি রাজি" (১৯৮২) এবং "কসম" (১৯৯৩) চলচ্চিত্রের জন্য সুখ্যাতিপ্রাপ্ত। চিত্রজগতে তিনি কবিতা নামেই সমধিক পরিচিত।
তিনি বেশিরভাগ ক্ষেত্রেই তাঁর বড় বোন প্রখ্যাত অভিনেত্রী সঙ্গীতা প্রযোজিত এবং পরিচালিত চলচ্চিত্রে কাজ করেছেন। তিনি ১৯৭৪ থেকে ১৯৯৩ সাল পর্যন্ত নিজের ১৮ বছরের কর্মজীবনে প্রায় ৭০টি চলচ্চিত্রে কাজ করেছেন। ১৯৯৩ সালে তিনি পাকিস্তানি চলচ্চিত্র শিল্প ত্যাগ করেন এবং যুক্তরাষ্ট্রে বসতি স্থাপনের সিদ্ধান্ত নেন।
সম্পর্কে তিনি ব্রিটিশ আমেরিকান অভিনেত্রী জিয়া খানের খালা হন।
কবিতা ২টি নিগার পুরস্কার জিতেছিলেন। প্রথমটি পেয়েছিলেন "তেরে মেরে সপ্নে" (১৯৭৫) চলচ্চিত্রের জন্য এবং দ্বিতীয়টি পেয়েছিলেন ১৯৭৬ সালে "সোসাইটি গার্ল" চলচ্চিত্রে 'সেরা পার্শ্ব অভিনেত্রী' হিসেবে আভিনয়ের জন্য।
নায়ার কামাল

নায়ার কামাল হলেন একজন পাকিস্তানি টেলিভিশন অভিনেত্রী। তিনিই প্রথম অভিনেত্রী যিনি ১৯৬৪ সালের ২৮ নভেম্বর পিটিভির প্রথম টেলিভিশন নাটক "আইক খাত"-এ অভিনয় করেছিলেন।
তিনি ১৯৯০-এর দশকের শেষের দিকে এবং ১৯৭০-এর দশকের শুরুতে বেশ কয়েকটি নাটক অভিনয় করেছিলেন এবং তার পুরো কর্মজীবনে মাত্র একটি চলচ্চিত্রে অভিনয় করেছেন:
আশা পোসলে

সাবিরা বেগম (; ১৯২৭- ২৫ মার্চ ১৯৯৮) ছিলেন পাকিস্তানি চলচ্চিত্র জগতের প্রথম অভিনেত্রী। তিনি আশা পোসলে নামে পরিচিত ছিলেন।
তিনি ১৯২৭ সালে আধুনিক ভারতের পাঞ্জাবের পাতিয়ালায় জন্মগ্রহণ করেন।
আশা পোসলে ছিলেন সঙ্গীত রচয়িতা ইনায়েত আলি নাথের কন্যা এবং প্রখ্যাত চলচ্চিত্র নেপথ্য সঙ্গীতশিল্পী কাওসার পারভিন এবং রানী কিরণের বোন। তিনি লাহোরে নির্মিত পাঞ্জাবি ভাষার চলচ্চিত্র গাওয়ান্ডি (১৯৪৪)-তে পার্শ্ব অভিনেত্রী হিসেবে আত্মপ্রকাশ করেছিলেন। তারপর ব্রিটিশ ভারতে চিত্রায়িত হিন্দি চলচ্চিত্র চম্পা (১৯৪৫)-এর প্রধান চরিত্রে অভিনয় করেছিলেন।
প্রখ্যাত সঙ্গীত পরিচালক গোলাম হায়দার তাকে আশা পোসলে নামটি দিয়েছিলেন। ১৯৪৭ সালে পাকিস্তানের স্বাধীনতার পর তিনি তার পরিবারের সাথে নবগঠিত পাকিস্তানে পাড়ি জমিয়েছিলেন। পাকিস্তান গঠনের পর তিনি নবগঠিত দেশটির সর্বপ্রথম পূর্ণদৈর্ঘ্য চলচ্চিত্র তেরি ইয়াদে অভিনয় করেন।
আশা পোসলে ১৯৮২ সালে অভিনয়ে ৩০ বছরের শ্রেষ্ঠত্বের জন্য একটি বিশেষ নিগার পুরস্কার পেয়েছিলেন।
আশা পোসলে ১৯৯৮ সালের ২৬শে মার্চে পাকিস্তানের লাহোরে মৃত্যুবরণ করেছিলেন
জেবা (পাকিস্তানি অভিনেত্রী)

শাহীন (জন্ম ১০ সেপ্টেম্বর ১৯৪৫; ) হলেন একজন পাকিস্তানি অভিনেত্রী। তিনি ১৯৬০ এবং ১৯৭০ এর দশকের গোড়ার দিকে পাকিস্তানি চলচ্চিত্র জগতের অন্যতম শীর্ষ তারকা ছিলেন। ২০১০ সালের সিএনএন জরিপে তিনি এশিয়ার ২৫ জন সেরা অভিনেত্রীদের মধ্যে ভোট পেয়েছিলেন। চিত্রজগতে তিনি জেবা নামেই সমধিক পরিচিত।
তিনি ১৯৬২ সালে চিরাঘ জলতা রাহা চলচ্চিত্রের মধ্য দিয়ে পর্দায় আত্মপ্রকাশ করেচিলেন। প্রায় তিন দশক ব্যাপী কর্মজীবনে তিনি অসংখ্য বাণিজ্যিকভাবে সফল এবং সমালোচনামূলকভাবে প্রশংসিত চলচ্চিত্রে অভিনয় করেছেন। এছাড়াও তিনি ১৯৬৬ সালে পাকিস্তানের প্রথম প্ল্যাটিনাম জুবিলি চলচ্চিত্র অভিনেতা ও প্রযোজক ওয়াহিদ মুরাদ প্রযোজিত আরমান চলচ্চিত্রে অভিনয় করেছেন।
তাহিরা ওয়াস্তি

তাহিরা ওয়াস্তি (১৯৪৪– ১১ মার্চ, ২০১২; ) ছিলেন একজন খ্যাতিমান পাকিস্তানি লেখিকা এবং টেলিভিশন অভিনেত্রী। তিনি টিভি নাটক "শাহীনে" ইসাবেলা অব ক্যাস্টিলের চরিত্রে অভিনয়ের জন্য সর্বাধিক পরিচিত।
তাহিরা ওয়াস্তি ১৯৪৪ সালে পাকিস্তানের (তৎকালীন ব্রিটিশ ভারত) খুশবের এর সারগোধাতে জন্মগ্রহণ করেছিলেন।
তিনি ছিলেন টিভি অভিনেতা এবং ইংরেজি ভাষার সংবাদ সম্প্রচারক রিজওয়ান ওয়াস্তির স্ত্রী এবং টিভি অভিনেত্রী লায়লা ওয়াস্তির মা। খ্যাতনামা টিভি অভিনেত্রী মারিয়া ওয়াস্তি তার ভাতিজি।
তাহিরা ওয়াস্তি ২০১২ সালের ১১ই মার্চে ৬৮ বয়সে বার্ধক্যজনিত কারণে করাচিতে মৃত্যুবরণ করেছেন।
মারিয়া ওয়াস্তি

মারিয়া ওয়াস্তি (জন্ম: ১৪ আগস্ট, ১৯৬৫) হলেন একজন পাকিস্তানি চলচ্চিত্র, টেলিভিশন অভিনেত্রী এবং উপস্থাপিকা। বর্তমানে তিনি পাকিস্তানি টেলিভিশন চ্যানেল বিওএলের বিনোদনমূলক ক্রীড়া অনুষ্ঠান"ক্রোড়ন ম্যায় খেল" সঞ্চালনা করছেন। 
মারিয়া ওয়াস্তি ১৯৬৫ সালের ১৪ আগস্ট তানজানিয়ার দারুসসালামে জন্মগ্রহণ করেছিলেন। পরিবারের সাথে পাকিস্তানে ফেরার আগে তিনি তার শৈশবের বছরগুলো সেখানেই কাটিয়েছিলেন। তিনি রিজওয়ান ওয়াস্তি এবং তাহিরা ওয়স্তির ভাগ্নি। তার বাবা-মা চেয়েছিলেন তিনি একজন ডাক্তার হয়ে উঠবেন, তবে কর্মজীবনের জন্য তিনি বিনোদন পেশাকেই বেশি পছন্দ করেছিলেন। সে সময়ে পাকিস্তানের একমাত্র টেলিভিশন নেটওয়ার্ক ছিল সরকারি মালিকানাধীন পাকিস্তান টেলিভিশন কর্পোরেশন বা পিটিভি। ১৯৯০ এর দশকের পরে পাকিস্তানের প্রথম বেসরকারি মালিকানাধীন চ্যানেল নেটওয়ার্ক টেলিভিশন মার্কেটিং (এনটিএম) তরুণ প্রজন্মকে বিশেষভাবে লক্ষ্য করে অনুষ্ঠানাদি প্রদর্শন শুরু করেছিল। ওয়াস্তি তখন অভিনয়ের প্রতি আগ্রহী হয়ে ওঠেছিলেন।
সামিনা পীরজাদা

সামিনা পীরজাদা ( ) হলেন পাকিস্তানের একজন চলচ্চিত্র ও টেলিভিশন অভিনেত্রী, প্রযোজক ও পরিচালক। 
সামিনা পীরজাদা লাহোরের একটি শিক্ষিত কাশ্মীরি বাট পরিবারে জন্মগ্রহণ করেছিলেন কিন্তু বড় হয়েছিলেন সিন্ধুর করাচিতে। বাণিজ্য বিষয়ে স্নাতক হওয়ার পরে তিনি অভিনয়ে কর্মজীবন শুরু করেছিলেন। টেলিভিশন নাটকে সফল অভিনয় এবং টেলিভিশন বিজ্ঞাপনে ছোট ছোট চরিত্রে অভিনয় করার বহু বছর পরে তিনি বেশ কয়েকটি ছবিতে অভিনয় করেছিলেন।
তিনি ১৯৭৫ সালে সহকর্মী ও মিডিয়া ব্যক্তিত্ব উসমান পীরজাদাকে বিয়ে করেছিলেন। এই দম্পতির আনুম ও আমল নামে দুইটি মেয়ে রয়েছে। ছোট মেয়ে "আমল" একজন সূক্ষ্ম শিল্পী।
উজমা হাসান

উজমা হাসান হলেন একজন পাকিস্তানি অভিনেত্রী যিনি উর্দু চলচ্চিত্র এবং ধারাবাহিকে অভিনয় করেন। তিনি রোমান্টিক-নাটক চলচ্চিত্র "অর্থ" (২০১৮) দিয়ে অভিনয়জগতে আত্মপ্রকাশ করেছিলেন। চলচ্চিত্রটির জন্য তিনি লাক্স স্টাইল পুরস্কারে সমালোচকদের প্রশংসা এবং শ্রেষ্ঠ অভিনেত্রীর মনোনয়ন পেয়েছিলেন।
তামান্না বেগম

তামান্না বেগম (১৯৪৪– ২০ ফেব্রুয়ারি ২০১২) ছিলেন একজন পাকিস্তানি চলচ্চিত্র ও টেলিভিশন অভিনেত্রী। 
অভিনেত্রী তামান্না বেগম ১৯৪৪ সালে ভারতের উত্তর প্রদেশের আলিগড়ে জন্মগ্রহণ করেছিলেন। তিনি উপস্থাপিকা হিসাবে ১৯৬০ সালে রেডিও পাকিস্তান, লাহোর থেকে তার মিডিয়া জীবন শুরু করেছিলেন এবং পরে চলচ্চিত্রে যোগদানের আগে থিয়েটার নাটকে অভিনয় করেছিলেন। তিনি ১৯৬২ সালে "দামান" চলচ্চিত্রে অভিনয়ের মধ্য দিয়ে চলচ্চিত্রজগতে প্রবেশ করেছিলেন এবং ১৯৮০ এর দশকের শেষ পর্যন্ত পাকিস্তানি চলচ্চিত্র শিল্পে কাজ করেছিলেন। তিনি ২৬০ টিরও বেশি চলচ্চিত্রে এবং শত শত ধারাবাহিক টিভি নাটকে অভিনয় করেছিলেন। তিনি মাঝেমধ্যেই নেতিবাচক চরিত্রে অভিনয় করতেন, তবে কিছু বিনোদনমূলক এবং কৌতুক ভূমিকায়ও অভিনয় করেছিলেন।
চলচ্চিত্রে এক দশক কাজ করার পরে তিনি টেলিভিশনে যোগ দিয়েছিলেন এবং পাকিস্তানি ধারাবাহিক টিভি নাটকে কয়েকটি চরিত্রে অভিনয় করেছিলেন।
তামান্না বেগম দীর্ঘ অসুস্থতার পর ২০১২ সালের ২০ ফেব্রুয়ারি ৬৮ বছর বয়সে করাচিতে মৃত্যুবরণ করেছিলেন। মৃত্যুর কিছুদিন আগে তিনি হৃদরোগে আক্রান্ত হয়েছিলেন এবং একটি বেসরকারি হাসপাতালে চিকিৎসাধীন ছিলেন। হার্ট অ্যাটাকের ফলে তার কিডনি বিকল হয়ে পড়েছিল এবং তিনি সপ্তাহে দুবার ডায়ালিসিস চিকিৎসা করিয়েছিলেন।
জাহিন তাহিরা

জাহিন তাহিরা (১৯৩৯- ৯ জুলাই ২০১৯) ছিলেন একজন পাকিস্তানি চলচ্চিত্র এবং টেলিভিশন অভিনেত্রী, প্রযোজক ও পরিচালিকা। পাশাপাশি তিনি রেডিও পাকিস্তান এবং মঞ্চেও কাজ করেছিলেন। 
জাহিন তাহিরা ১৯৩৯ সালে (কিছু সূত্র অনুসারে ১৯৪০ সালে ) ব্রিটিশ ভারতের লখনউতে জন্মগ্রহণ করেছিলেন।
তাকে পাকিস্তানি টেলিভিশনের ইতিহাসে অন্যতম অভিজ্ঞ এবং বরিষ্ঠ অভিনেত্রী হিসাবে বিবেচনা করা হয়। তিনি ১৯৬০, ১৯৭০ এবং ১৯৮০ এর দশকের শেষের দিকে মূলত পাকিস্তান টেলিভিশন কর্পোরেশন (পিটিভি) করাচি কেন্দ্রে শক্তিশালী চরিত্রে অভিনয় করে টিভি-পর্দায় আধিপত্য বিস্তার করেছিলেন। তিনি কেন্দ্রীয় এবং পার্শ্বচরিত্রে প্রায় ৭০০ টিরও বেশি ধারাবাহিক নাটক অভিনয় করেছেন। তিনি কয়েকটি টেলিভিশন ধারাবাহিক প্রযোজনা ও পরিচালনাও করেছেিলেন। তিনি শওকত সিদ্দিকির পাকিস্তানের রেকর্ডভাঙিয়ে ধারাবাহিক "খুদা কি বাস্তি-"তে প্রধান চরিত্রে অভিনয় করেছিলেন।
২০১৩ সালে পাকিস্তানি বিনোদন শিল্পে কাজের স্বীকৃতি স্বরূপ পাকিস্তানের রাষ্ট্রপতি তাকে তমঘা-ই-ইমতিয়াজ পুরস্কার প্রদান করেছিল।
জাহিন তাহিরা ২০১৯ সালের ৯ জুলাইয়ে সকাল সাড়ে নয়টার দিকে করাচীতে মৃত্যুবরণ করেছেন।
নায়ার সুলতানা

নায়ার সুলতানা (জন্ম তৈয়বা বানু; ১৯৩৭– ২৭ অক্টোবর ১৯৯২) ছিলেন একজন পাকিস্তানি চলচ্চিত্র অভিনেত্রী। তিনি ১৯৫০ এবং ১৯৬০ এর দশকে ললিউডে বড় পর্দার অন্যতম অভিনেত্রী ছিলেন। তিনি পাকিস্তানে "মালকা-ই-জজবাত" (ভাবের রানি) নামে পরিচিত ছিলেন।
নয়ার সুলতানা ১৯৩৭ সালে ব্রিটিশ ভারতের আলিগড়ে একটি মুসলিম পরিবারে জন্মগ্রহণ করেছিলেন। তিনি ব্রিটিশ ভারতের আলিগড় মহিলা কলেজে পড়াশোনা করেছিলেন। ১৯৪৭ সালে পাকিস্তানের স্বাধীনতার পর তার পরিবার করাচিতে চলে যায়। তিনি তার সহ-অভিনেতা এবং পাকিস্তানি চলচ্চিত্র শিল্পের অন্যতম প্রধান রোমান্টিক অভিনেতা দর্পণকে বিয়ে করেছিলেন। তার বড় ভাই সন্তোষ কুমারও একজন অভিনেতা ছিলেন এবং আরেক ভাই এস সুলাইমান ছিলেন একজন চলচ্চিত্র পরিচালক।
নায়ার সুলতানা ১৯৯২ সালের ২৭ অক্টোবর পাকিস্তানের করাচির আগা খান হাসপাতালে ক্যান্সারের ফলে মৃত্যুবরণ করেছিলেন।
আজরা শেরওয়ানি

আজরা শেরওয়ানি (১৯৪০-২০০৫) ছিলেন একজন পাকিস্তানি টেলিভিশন অভিনেত্রী যিনি ৩৫ বছরেরও বেশি সময় ধরে চিত্রজগতে বিভিন্ন ভূমিকায় কাজ করেছিলেন। তাঁর সবচেয়ে স্মরণীয় ভূমিকাগুলোর মধ্যে রয়েছে "আঙ্কেল উরফি-"তে গাজি আপা, "তনহাইয়াঁ"তে আপা বেগম এবং "ধুপ কিনারে-"তে ফজিলত।
তিনি ১৯৬০ এর দশকের শেষের দিকে পিটিভির রাওয়ালপিন্ডি স্টুডিওতে নিজের কর্মজীবন শুরু করেছিলেন।
তিনি শেরওয়ানি মহসিন আলি, শেরিন খান, শাহজাদ খলিল, সুলতানা সিদ্দিকি, জহির খান এবং সাহিরা কাজমি সহ দেশের সেরা কয়েকজন প্রযোজকের সাথে কাজ করেছিলেন। তিনি ফাতিমা সুরাইয়া বাজিয়া, হাসিনা মইন এবং আনোয়ার মাকসুদ সহ তাঁর সময়ের সেরা কয়েকজন লেখকের সাথেও কাজ করেছিলেন।
পারিবারিক সূত্র অনুযায়ী শেরওয়ানি ভারতের মিরাটে জন্মগ্রহণ করেছিলেন। তিনি পাকিস্তান বিমান বাহিনীর এয়ার কমোডর নাফিস শেরওয়ানিকে বিয়ে করেছিলেন।
তিনি ২০০৫ সালের ১৯শে ডিসেম্বরে মার্কিন যুক্তরাষ্ট্রের ওকলাহোমার ওকলাহোমা সিটিতে মৃত্যুবরণ করেছিলেন।
বাবরা শরিফ

বাবরা শরিফ ( ; (জন্ম ১০ ডিসেম্বর ১৯৫৪) হলেন একজন পাকিস্তানি চলচ্চিত্র অভিনেত্রী, তিনি ১৯৭০ এর দশকের মাঝামাঝি থেকে ১৯৮০ এর দশক অবধি তার অভিনয়ের সবচেয়ে বেশি পরিচিত। টেলিভিশন বিজ্ঞাপনে তিনি তার কর্মজীবন শুরু করেছিলেন। তিনি শহীদ, নাদিম, ওয়াহিদ মুরাদ, গোলাম মহেদিন, মুহাম্মদ আলী এবং সুলতান রাহি সহ তার সময়ের অনেক খ্যাতনামা অভিনেতাদের সাথে কাজ করেছেন। পাকিস্তানের উর্দু ছবিতে তার দুর্দান্ত সাফল্য ছিল। তিনি বিভিন্ন ভূমিকা পালন করেছিলেন যা অভিনেত্রী হিসাবে তাঁর বহুমুখিতা প্রমাণ করেছিল। কিছু সমালোচক তাকে পাকিস্তানের সময়কালের সেরা অভিনেত্রী হিসাবেও বিবেচনা করেছেন। 
বাবরা শরিফ পাকিস্তানের লাহোরে একটি মধ্যবিত্ত পরিবারে জন্মগ্রহণ করেছিলেন। শৈশবকাল থেকেই তিনি চলচ্চিত্র শিল্প নিয়ে বেশ আগ্রহী নিয়েছিলেন।
জারা শেখ

জারা শেখ ( ) হলেন একজন পাকিস্তানি মডেল এবং অভিনেত্রী। তিনি "তেরে পেয়ার ম্যায়" (২০০০), "সলাখাইন" (২০০৪) এবং "লাজ" (২০০৩) এর মতো বেশকিছু চলচ্চিত্রে অভিনয় করেছেন। তিনি ""তেরে পেয়ার ম্যায় ""ছবিতে অভিনয়ের জন্য শ্রেষ্ঠ অভিনেত্রী হিসেবে নিগার পুরস্কার এবং "<nowiki>"লাজ"</nowiki>" ছবিতে অভিনয়ের জন্য সেরা অভিনেত্রী হিসেবে লাক্স স্টাইল পুরস্কার অর্জন করেছেন।
মদিহা শাহ

মদিহা শাহ হলেন একজন পাকিস্তানি চলচ্চিত্র ও মঞ্চ অভিনেত্রী এবং নৃত্যশিল্পী। তিনি ১৯৮০ এবং ১৯৯০ এর দশকে চলচ্চিত্রজগতে সক্রিয় ছিলেন। 
মদিহা শাহ একজন মডেল হিসাবে তার কর্মজীবন শুরু করেছিলেন এবং তার এক বন্ধু তাকে টেলিভিশনের সাথে পরিচয় করিয়ে দিয়েছিল। লাহোর টেলিভিশনে প্রচারিত পাঞ্জাবি ভাষার "হরি ভারি ছাওন" ছিল তার অভিনীত প্রথম নাটক। ১৯৮৯ সালে তিনি রশিদ দারের টেলিভিশন নাটক "সুরজ কে সাথ সাথ"-এ শারীরিকভাবে প্রতিবন্ধী একটি মেয়ের চরিত্রে অভিনয় করেছিলেন। এরপর তিনি বেশ কয়েকটি টেলিভিশন ধারাবাহিক ও নাটকে অভিনয় করেছেন।
মদিহা শাহ ২০১৫ সালে ফ্যাশন ডিজাইনের প্রতি আগ্রহী হয়েছিলেন এবং সে বছরের জুলাইয়ে পাকিস্তানের করাচিতে একটি ফ্যাশন প্রদর্শনী করেছিলেন।
হিনা শাহিন

হিনা শাহিন (জন্ম: ২১ শে মার্চ ১৯৭১) হলেন একজন পাকিস্তানি টেলিভিশন, চলচ্চিত্র ও মঞ্চ অভিনেত্রী এবং মঞ্চ নৃত্যশিল্পী।
হিনা শাহীন পাকিস্তানের পাঞ্জাবের লাহোরে একটি মধ্যবিত্ত পরিবারে জন্মগ্রহণ করেছিলেন। তিনি লাহোর কলেজ অফ কমার্স থেকে বাণিজ্য বিষয়ে স্নাতক ডিগ্রি অর্জন করেছিলেন।
তিনি টেলিভিশন অভিনেত্রী হিসেবে তার কর্মজীবন শুরু করেছিলেন এবং ১৯৯০ এর দশকের শুরুতে কয়েকটি টিভি ধারাবাইকে অভিনয় করেছিলেন। তিনি বিখ্যাত চলচ্চিত্র পরিচালক সাইদ রিজভির ভাই বিজ্ঞাপন প্রযোজক/পরিচালক মাসুদ রিজভির সাথেও কাজ করেছেন। পরবর্তীতে তিনি চলচ্চিত্র শিল্পের দিকে ঝুঁকে কয়েকটি চলচ্চিত্রে অভিনয় করেন। ১৯৯১ সালে মুক্তিপ্রাপ্ত "দিল" ছিল তার প্রথম চলচ্চিত্র। কিন্তু তিনি কখনও খুব বেশি সাফল্য পাননি এবং তিনি কখনও কোনও প্রধান চরিত্রে অভিনয় করতে পারেননি। চলচ্চিত্রে ব্যর্থতার পর তিনি মঞ্চ নাটকের দিকে ঝুঁকে ছিলেন। তার মঞ্চ অভিনয় তাকে প্রয়োজনীয় খ্যাতি এনে দিয়েছিল। বর্তমানে তিনি কেবল মঞ্চ নাটকে কাজ করছেন।
সালোনি (পাকিস্তানি অভিনেত্রী)

জোহরা বেগম ; ২৬শে এপ্রিল ১৯৫০১৫ অক্টোবর ২০১০) ছিলেন ১৯৬০ এর দশকের শেষদিক এবং ১৯৭০ এর দশকের গোড়ার দিকের একজন পাকিস্তানি চলচ্চিত্র অভিনেত্রী। তিনি একজন সফল অভিনেত্রী ছিলেন এবং অসংখ্য সফল চলচ্চিত্রে অভিনয় করেছিলেন। চিত্রজগতে তিনি সালোনি নামে পরিচিত ছিলেন।
সালোনি ১৯৫০ সালের ২৬শে এপ্রিল সিন্ধু প্রদেশের হায়দ্রাবাদে জন্মগ্রহণ করেছিলেন। তিনি ১৯৬৪ সালে গদ্দার চলচ্চিত্রে মোহাম্মদ আলি ও সুধীরের বিপরীতে অভিনয় দিয়ে চলচ্চিত্র জীবন শুরু করেছিলেন। তিনি পাঞ্জাবি এবং উর্দু উভয় ভাষার ছবিতেই অভিনয় করেছিলেন। তিনি ওয়াহিদ মুরাদ, ইউসুফ খান, এজাজ দুররানি ও আকমল খানের মতো বিশিষ্ট নায়কদের সাথে অভিনয় করেছিলেন।
সালোনি নিজের মেয়ের সাথে দেখা করতে করাচিতে গিয়েছিলেন এবং ২০১০ সালের ১৫ অক্টোবরে লিভার বিকল হয়ে সেখানেই মৃত্যুবরণ করেছিলেন। লাহোরের গুলবার্গের ফেরদৌস মার্কেটের কাছে থাই পিন্ডে তাঁকে সমাধিস্থ করা হয়েছে। কয়েক বছর পর ২২ ডিসেম্বর, ২০১৫ তারিখে তাঁর স্বামী বারি মালিকও ৯৭ বছর বয়সে লাহোরে মারা যান।
সানিয়া সাইদ

সানিয়া সাইদ হলেন একজন পাকিস্তানি অভিনেত্রী এবং উপস্থাপিকা।
তিনি ১৯৮৯ সালে আধি দুনিয়া অনুষ্ঠানের জন্য ৮ই মার্চ টেলিভিশনে প্রচারিত "অউরাত" শীর্ষক একটি স্ট্রিট থিয়েটার নাটকে প্রথম টেলিভিশনে উপস্থিত হয়েছিলন। তিনি নেটওয়ার্ক টেলিভিশন মার্কেটিংয়ের করাচি কেন্দ্রের প্রথম ঘোষক ছিলেন। এরপর তিনি সহিরা কাজমি পরিচালিত হাসিনা মঈনের আহট ধারাবাহিকে অভিনয় করেন। এরপর যথাক্রমে ১৯৯১ ও ১৯৯২ সালে জার্ক পরিচালিত আনোয়ার মাকসুদের সিতারা অউর মেহরুনিসা চলচ্চিত্রে অভিনয় করেন। দুই দশকেরও বেশি সময় ধরে তিনি থিয়েটার এবং টেলিভিশনে কাজ করছেন।
সানিয়া সাইদ ১৯৭২ সালের ২৮ আগস্ট করাচিতে জন্মগ্রহণ করেছিলেন। তার পিতা মনসুর সাইদ একজন রাজনৈতিক কর্মী ছিলেন এবং উর্দুতে বই, তথ্যচিত্র ও থিয়েটার নাটক অনুবাদ করেছিলেন। তার মা আবিদা সাইদ একজন মন্টেসোরিয়ান এবং ১৯৮৩ সালে তিনি সিডলিং মন্টেসোরি স্কুল প্রতিষ্ঠা করেছিলেন।
খালিদা রিয়াসাত

খালিদা রিয়াসাত ( ; ১ জানুয়ারি, ১৯৫৩- ২৬ আগস্ট, ১৯৯৬) ছিলেন একজন প্রবীণ পাকিস্তান টেলিভিশন অভিনেত্রী। রুহি বানু এবং উজমা গিলানির পাশাপাশি তিনি ১৯৭০ এবং ১৯৮০-এর দশকের গোড়ার দিকে পাকিস্তানের টেলিভিশন পর্দায় আধিপত্য বিস্তার করেছিলেন।
তিনি উল্লেখযোগ্য টেলিভিশন ব্যক্তিত্ব আয়েশা খানের ছোট বোন ছিলেন।
রিয়াসাতের প্রথম নাটকটি ছিল "নামদার" নামক একটি গোয়েন্দা ধারাবাহিক। ১৯৭০-এর দশকের শেষের দিকে হাসিনা মইনের ধ্রুপদী বান্দিশের সাথে তার কর্মজীবন শুরু হয়েছিল। তিনি অভিনেতা মঈন আখতারের সাথে আনোয়ার মাকসুদের হাফ-প্লেট চলচ্চিত্রে অভিনয় করেছিলেন। তার কয়েকটি উল্লেখযোগ্য নাটক হল পানাহ, বান্দিশ, ধূপ, দিওয়ার, খোয়া হুয়া আদমি, সিলভার জুবিলি, তাবির, আব তুম জাসাক্তে হো এবং পারোসি।
খালিদা রিয়াসাত ক্যান্সারে আক্রান্ত হয়ে ১৯৯৬ সালের ২রা আগস্টে ৪৩ বছর বয়সে মৃত্যুবরণ করেছেন।
সঙ্গীতা (পাকিস্তানি অভিনেত্রী)

পারভিন রিজভি ( ; জন্ম ১৪ জুন ১৯৪৭) হলেন একজন পাকিস্তানি চলচ্চিত্র অভিনেত্রী, চলচ্চিত্র নির্মাতা এবং ধারাবাহিক টেলিভিশন নাটক পরিচালিকা। চিত্রজগতে তিনি সঙ্গীতা নামে সমধিক পরিচিত।
পারভিন রিজভি ১৯৪৭ সালের ১৪ জুন ব্রিটিশ ভারতের করাচিতে জন্মগ্রহণ করেছিলেন। তার মা মেহতাব রিজভিরও চিত্রজগতের সাথে সংশ্লিষ্ট ছিলেন। উপরন্তু, তার ছোট বোন নাসরিন রিজভিও (পেশাগতভাবে কবিতা নামে পরিচিত) পাকিস্তানি চলচ্চিত্রের সাথে যুক্ত। ব্রিটিশ-আমেরিকান অভিনেত্রী জিয়া খান হলেন তার ভাতিজি।
রেশম (পাকিস্তানি অভিনেত্রী)

রেশম হলেন একজন পাকিস্তানি চলচ্চিত্র এবং টেলিভিশন অভিনেত্রী এবং মডেল। তিনি পাকিস্তানি টেলিভিশনের অন্যতম সর্বোচ্চ পারিশ্রমিক প্রাপ্ত অভিনেত্রী। তিনি সঙ্গম (১৯৯৭) চলচ্চিত্রে অভিনয়ের জন্য শ্রেষ্ঠ অভিনেত্রী হিসেবে জাতীয় পুরস্কার অর্জন করেছেন। তিনি ১৯৯৫ সালে "জীব" চলচ্চিত্রে অভিনয়ের মধ্য চলচ্চিত্রজগতে আত্মপ্রকাশ করেছিলেন এবং ১৯৯০-এর দশকে ললিউডের একজন শীর্ষস্থানীয় অভিনেত্রী ছিলেন। তার উল্লেখযোগ্য চলচ্চিত্রের মধ্যে রয়েছে "জীব" (১৯৯৫), "ঘুঙ্ঘট" (১৯৯৬)", দুপাট্টা জল রাহা হ্যায়" (১৯৯৮), "পাল দো পাল" (১৯৯৯), এবং "স্বারঙ্গি" (২০১৫)। তিনি "জান্নাত কি তালাশ" (১৯৯৯) চলচ্চিত্রের জন্য শ্রেষ্ঠ অভিনেত্রী হিসেবে নিগার পুরস্কার পেয়েছিলেন।
চলচ্চিত্র জীবনের পাশাপাশি তিনি টেলিভিশন নাটকেও সক্রিয়। এছাড়াও, তিনি অতিপ্রাকৃত টেলিভিশন ধারাবাহিক "নাগিন" (২০১৭-২০১৯)-এ একজন সাপুড়ের চরিত্রেও অভিনয় করেছেন।""
২০১২ সালে ফ্রান্সে তিনি একটি ইস্টার্ন ওয়্যার বুটিক চালু করেছেন।
রেশম একটি পাঞ্জাবি পরিবারে জন্মগ্রহণ করেছিলেন। তিনি লাহোর থেকে প্রাথমিক শিক্ষা পেয়েছিলেন এবং ম্যাট্রিক পর্যন্ত পড়াশোনা করেছেন। তিনি সাত বছর বয়সে তার মাকে হারিয়েছিলেন এবং তার বড় বোনের কাছে বড় হয়েছিলেন।
রানি (পাকিস্তানি অভিনেত্রী)

রানি (পাঞ্জাবি, ; ৮ ই ডিসেম্বর, ১৯৪৬ - ২৭ মে, ১৯৯৩) ছিলেন একজন পাকিস্তানি চলচ্চিত্র এবং টেলিভিশন অভিনেত্রী। তিনি ১৯৬০ এর দশকের শেষের দিকে সাফল্য অর্জন করেছিলেন যখন তিনি বিখ্যাত অভিনেতা এবং প্রযোজক ওয়াহিদ মুরাদের সাথে একটি জনপ্রিয় জুটি তৈরি করেছিলেন। তিনি উপমহাদেশের অন্যতম সফল অভিনেত্রী ছিলেন এবং চলচ্চিত্রে তার নৃত্য অভিনয়ের জন্যও জনপ্রিয় ছিলেন। তার প্রকৃত নাম ছিল নাসিরা বেগম।
কন্যা রাবিয়ার বিয়ের মাত্র কয়েক দিন পরে ১৯৯৩ সালের ২৭ মে করাচিতে ৪৬ বছর বয়সে ক্যান্সারে মৃত্যবরণ করেন তিনি। রানির মৃত্যুর কিছুদিন পরে তার গুরুতর অসুস্থ মা মারা গিয়েছিলেন। তার একমাত্র বোনও তার তিন মাস পরে মারা যান। লাহোরের মুসলিম টাউন সিমেট্রিতে রানি এবং তার মাকে পাশাপাশি সমাধিস্থ করা হয়েছে।
রানি ১৯৬৮ সালে "মেরা ঘর মেরি জান্নাত" চলচ্চিত্রের জন্য একটি নিগার পুরস্কার জিতেছিলেন। তিনি ১৯৮৩ সালে "সোনা চান্দি" ছবিতে অভিনয়ের জন্য শ্রেষ্ঠ অভিনেত্রী হিসেবে আরও একটি নিগার পুরস্কার জিতেছিলেন।
ইফফাত রহিম

ইফফাত রহিম () হলেন একজন পাকিস্তানি প্রাক্তন মডেল যিনি ১৯৮০-এর দশকের শেষের দিকে এবং ১৯৯০-এর দশকের গোড়ার দিকে বেশ সাফল্য অর্জন করেছিলেন। তিনি পাকিস্তানি ধারাবাহিক নাটক"মহব্বত আগ সি"-তে আপা জি (রুখসানা) চরিত্রে অভিনয়ের জন্য পরিচিত। এই চরিত্রে অভিনয়ের জন্য তিনি সেরা অভিনেত্রী (জুরি) পুরস্কার সহ বেশকিছু স্বীকৃতি এবং প্রশংসা অর্জন করেছেন। তিনি ইফফাত ওমর নামেও পরিচিত।
মডেলিংয়ের পাশাপাশি তিনি একজন পরিচালক ও প্রযোজকও, বিভিন্ন টিভি শোতে তাঁর ভূমিকা রয়েছে। তিনি ২০০৪ সালে সিন্ধু টিভির প্রথম পুরস্কার অনুষ্ঠানে সেরা ফ্যাশন ম্যাগাজিন আয়োজক হিসেবে একটি পুরস্কার জিতেছিলেন। তিনি সি টিভিতে মেহমান নওয়াজ রিয়েলিটি রন্ধন অনুষ্ঠানে অংশ নিয়েছিলেন এবং সেমিফাইনাল পর্যন্ত বহাল ছিলেন। ২০১৯ সালে তিনি "স্যে "ইট অল উইথ ইফফাত ওমর"" ওয়েব ধারাবাহিকটি প্রযোজনা এবং উপস্থাপনা করেছিলেন।
আরজুমান্দ রহিম

আরজুমান্দ রহিম () হলেন একজন পাকিস্তানি টেলিভিশন অভিনেত্রী, পরিচালিকা এবং প্রযোজক। তিনি বিভিন্ন টেলিভিশন চ্যানেলের বিভিন্ন ধারাবাহিক নাটকে অভিনয় করেছেন। তিনি "সুনো চান্দা ২" ধারাবাহিক নাটকে তার অভিনীত ""পরী" " চরিত্রের জন্য তিনি সবচেয়ে বেশি পরিচিত।
আরজুমান্দ রহিম ১৯৯৫ সালে কলেজ জীবনেই অভিনেত্রী হিসাবে তার কর্মজীবন শুরু করেছিলেন। পরে ২০০৪ সালে তিনি বিভিন্ন ধারাবাহিক নাটকে অভিনয় শুরু করেন। ২০০৬ সালে "আর্ট রেপুউইক" নামে তিনি তার নিজস্ব প্রযোজনা প্রতিষ্ঠান চালু করেছেন। তিনি ২০০৫ সালে "শাহরুখ খান কি মউত" (স্বল্পদৈর্ঘ্য) চলচ্চিত্রটি প্রযোজনা করেছিলেন এবং টিভিওয়ান গ্লোবালে চ্যানেলের জন্য "হোটেল" ধারাবাহিকটিও প্রযোজনা করেছিলেন।
আসমা আব্বাস

আসমা আববাস ( ) হলেন একজন পাকিস্তানি অভিনেত্রী, প্রযোজক, গায়িকা এবং উপস্থাপিকা। উর্দু চলচ্চিত্র এবং টেলিভিশনে পার্শ্ব চরিত্রে অভিনয়ের জন্য তিনি সমধিক পরিচিত। তিনি ২০১৮ সালে জনপ্রিয় ধারাবাহিক নাটক "রঞ্জ রঞ্জা কার্দি-"তে ভোলার মায়ের চরিত্রে অভিনয় করেছিলেন। তিনি এটিভিতে "আওয়াজ দে কাহান হ্যায়" শীর্ষক টকশো অনুষ্ঠানটি সঞ্চালনা করেছিলেন।
আসমা আব্বাস হলেন লেখক ও সাংবাদিক আহমাদ বশিরের কন্যা, অভিনেত্রী বুশরা আনসারি ও সুম্বুল শহিদের বোন। অভিনেত্রী জারা নূর আব্বাস তার মেয়ে। তার উল্লেখযোগ্য অভিনয়ের মধ্যে রয়েছে "দস্তান" (২০১০), "গোহর-ই-নায়েব" (২০১৩), "নানহি" (২০১৩), "লাডো ম্যায় পালি" (২০১৪), "লাজ" (২০১৬), "কোই চাঁদ রাখ" (২০১৮), "রঞ্জ রঞ্জ কার্দি" (২০১৮), "বেটি" (২০১৮) এবং "খুদ পারাস্ত" (২০১৮)। তিনি ঐতিহাসিক নাটক দিওয়ার-ই-সাবে দিলদার বেগম চরিত্রে অভিনয় করেছিলেন।
সানা আসকারি

সানা আসকারি ( ; জন্ম ২৩ এপ্রিল ১৯৮৮) হলেন একজন পাকিস্তানি মডেল এবং অভিনেত্রী। "বরাত" ধারাবাহিকে 'লায়লা' চরিত্রে অভিনয়ের মাধ্যমে তিনি খ্যাতি অর্জন করেছেন।
সানা আসকারি আমেরিকায় বড় হয়েছেন এবং বেকনহাউস স্কুলে পড়াশোনা করেছেন। তিনি ২০১০ সালে ন্যাশনাল একাডেমি অফ পারফর্মিং আর্টস (এনএপিএ) থেকে স্নাতক ডিগ্রি অর্জন করেছেন।
সানা আসকারি এআরওয়াই ডিজিটালের "দরিচা" ধারাবাহিকে ইমরান আসলামের বিপরীতে প্রথমবারের মত কেন্দ্রীয় চরিত্রে অভিনয় করেছিলেন। তিনি "ডলি কি আয়েগি বরাত", "আজার কি আয়েগি বরাত", "তাক্কে কি আয়েগি বরাত", "আনি কি আয়েগি বরাত" প্রভৃতি ধারাবাহিকে বুশরা আনসারি, আয়শা ওমর, জাভেদ শেখ, আলিশা ইউসুফ, সাবা হামিদ এবং হিনা দিলপাজেরের মতো অভিনয়শিল্পীদের সঙ্গে কাজ করেছেন। এছাড়াও তিনি এআরওয়াই ডিজিটালে ফয়সাল কুরেশির বিপরীতে "খুশবু কা ঘর" , জিও টিভিতে আজফার রেহমানের বিপরীতে "লেডিজ পার্ক" এবং হাম টিভিতে ফাহাদ মুস্তাফা, সাবা হামিদ এবং আলিশা ইউসুফের সাথে "ম্যায় আব্দুল কাদির হু" ধারাবাহিকে অভিনয় করেছেন। তিনি নাদিয়া খান উপস্থাপিত "জাগো পাকিস্তান জাগো" এবং "গুড মর্নিং পাকিস্তান" অনুষ্ঠান অতিথি হিসেবেও উপস্থিত হয়েছিলেন।
সনম বালুচ

সনম বালুচ হিসবানি (; জন্ম ১৪ জুলাই ১৯৮৬) হলেন একজন পাকিস্তানি অভিনেত্রী এবং টেলিভিশন উপস্থাপিকা। তিনি কেটিএনে "সনম স্মল রুম" এবং সামা টিভিতে প্রভাতী অনুষ্ঠান সহ বিভিন্ন টেলিভিশন অনুষ্ঠানে উপস্থাপনা করেছেন। অভিনেত্রী হিসাবে তিনি "দস্তান" (২০১০) এবং "দুর-ই-শেহওয়ার" (২০১২) সহ বেশকিছু জনপ্রিয় ধারাবাহিক নাটকেও অভিনয় করেছেন। 
সনম বালুচ ২০১৩ সালের ১২ অক্টোবরে তার সহকর্মী আবদুল্লাহ ফরহাতুল্লাহকে করাচিতে একটি সাধারণ বিবাহ-অনুষ্ঠানে বিয়ে করেছিলেন। ফরহাতুল্লাহ একজন গায়ক, গীতিকার এবং উপস্থাপক। সামা টিভিতে কাজের সময় তাদের দেখা হয়েছিল এবং দীর্ঘদিন ধরে তারা ভাল বন্ধু ছিল। বিয়ের পর সনম বালুচ তার নাম পরিবর্তন করে সনম আবদুল্লাহ করেছিলেন এবং পরবর্তীতে তাদের বিবাহ বিচ্ছেদ হয়েছে।